## Rješenje Agencije za zaštitu tržišnog natjecanja, klasa: UP/I-030-02/2004-02/90 od 28. prosinca 2005.

### NN 9/2006 (23.1.2006.), Rješenje Agencije za zaštitu tržišnog natjecanja, klasa: UP/I-030-02/2004-02/90 od 28. prosinca 2005.

# AGENCIJA ZA ZAŠTITU TRŽIŠNOG NATJECANJA

**228**

Agencija za zaštitu tržišnog natjecanja na
temelju članka 34. i članka 57. stavak 4. Zakona o zaštiti tržišnog natjecanja
(»Narodne novine«, broj 122/2003), u predmetu ocjene dopuštenosti koncentracije
poduzetnika AGROKOR d.d., sa sjedištem u Zagrebu, Trg Dražena Petrovića 3 i PIK
VRBOVEC-MESNA INDUSTRIJA d.d., sa sjedištem u Vrbovcu, Zagrebačka 148, temeljem
prijave namjere koncentracije koju je podnio poduzetnik AGROKOR d.d., zastupan
po punomoćniku Tomislavu Lučiću, izvršnom potpredsjedniku za korporativne
financije poduzetnika AGROKOR d.d., na temelju odluke Vijeća za zaštitu
tržišnog natjecanja donesenoj na 52. sjed­nici, održanoj 28. prosinca 2005., donosi sljedeće

## RJEŠENJE

I. Ocjenjuje se uvjetno dopuštenom koncentracija
poduzetnika AGROKOR d.d., sa sjedištem u Zagrebu, Trg Dražena Petrovića 3 i PIK
VRBOVEC-MESNA INDUSTRIJA d.d., sa sjedištem u Vrbovcu, Zagrebačka 148.

II. Utvrđuju se mjere i uvjeti koje su sudionici
koncentracije dužni ispuniti kako bi se otklonili mogući učinci koncentracije
koji mogu imati za posljedicu značajno sprječavanje, ograničavanje ili
narušavanje tržišnog natjecanja na mjerodavnim tržištima, te rokovi za njihovo
ispunjenje, kako slijedi:

1. 1.) Nalaže se poduzetniku AGROKOR d.d.
prodati, raskinuti ugovor o zakupu, odnosno prenijeti na drugog poduzetnika ili
prenamijeniti maloprodajnu prodavaonicu mješovitom robom na području Zagrebačke
županije, koju je provedbom predmetne koncentracije stekao od poduzetnika PIK
VRBOVEC d.d.:

a) prodavaonica »Buban«, Buban 10, Vrbovec.

Rok izvršenja: tri (3) mjeseca, računajući od 7.
ožujka 2006. godine.

2.) Nalaže se poduzetniku AGROKOR d.d. prodati,
raskinuti ugovore o zakupu, odnosno prenijeti na drugog poduzetnika ili
prenamijeniti maloprodajne prodavaonice mješovitom robom na području Zagrebačke
županije, koje koristi poduzetnik Konzum d.d.,
poduzetnik povezan s poduzetnikom AGROKOR d.d., i to:

b) prodavaonica Lijevo Sredičko,

c) prodavaonica Jastrebarsko, Kolodvorska 77a.

Rok izvršenja: tri (3) mjeseca, računajući od 7.
ožujka 2006. godine.

3.) Nalaže se poduzetniku AGROKOR d.d. prodati, raskinuti
ugovor o zakupu, odnosno prenijeti na drugog poduzetnika ili prenamijeniti
maloprodajnu prodavaonicu mješovitom robom na području Varaždinske županije,
koju je provedbom predmetne koncentracije stekao od poduzetnika PIK VRBOVEC
d.d.:

d) prodavaonica Varaždin, Miroslava Krleže b.b.

Rok izvršenja: tri (3) mjeseca, računajući od 7.
ožujka 2006. godine.

2. Nalaže se poduzetniku AGROKOR d.d. prodati
ili prenijeti prodavaonice iz točke II. stavak 1. podstavak 1. do 3. izreke
ovog rješenja poduzetniku koji ima dovoljno financijskih sredstava i posjeduje
odgovarajuće stručno znanje za održavanje postojeće djelat­nosti,
koji nije značajno kapitalno ili personalno povezan sa poduzet­nikom AGROKOR
d.d. kao i s njime povezanim poduzetnicima.

3. Nalaže se poduzetniku AGROKOR d.d. dostaviti
Agenciji dokaz o ispunjenju mjere iz točke II. stavak 1. podstavak 1. do 3.
izreke ovog rješenja.

Rok izvršenja: bez odgode, a najkasnije u roku
od osam (8) dana od dana ispunjenja navedene mjere.

4. Nalaže se poduzetniku AGROKOR d.d. obveza
ponude na policama u supermarketima i hipermarketima
trgovačke mreže Konzum najmanje 25 posto proizvoda
mesnih prerađevina od junećeg i svinjskog mesa, odnosno najmanje 20 posto
proizvoda svježeg junećeg i svinjskog mesa drugih poduzetnika, tržišnih takmaca
poduzetnika PIK VRBOVEC-MESNA INDUSTRIJA d.d. i drugih poduzetnika u sastavu
koncerna Agrokor.

Navedeni postotak utvrđuje se u odnosu na ukupnu
količinu navedenih vrsta proizvoda koje se prodaju u supermarketima i hipermarketima trgovačke mreže Konzum.

Trajanje mjere: tri (3) godine od dana dostave
konačnog rješenja Agencije u ovom predmetu.

5. Nalaže se sudionicima koncentracije obveza
ponude u njihovoj veleprodaji najmanje 25 posto proizvoda mesnih prerađevina od
junećeg i svinjskog mesa, odnosno najmanje 20 posto proizvoda svježeg junećeg i
svinjskog mesa, tržišnih takmaca poduzetnika PIK VRBOVEC-MESNA INDUSTRIJA d.d.
i drugih poduzetnika u sastavu koncerna Agrokor.

Navedeni postotak utvrđuje se u odnosu na ukupnu
količinu navedenih vrsta proizvoda koje se prodaju u veleprodaji navedenih
poduzetnika.

Trajanje mjere: tri (3) godine od dana dostave
konačnog rješenja Agencije u ovom predmetu.

6. Nalaže se poduzetniku Konzum
d.d.– poduzetniku u sastavu koncerna Agrokor, obveza održavanja na snazi
sporazuma koje je navedeni poduzetnik sklopio prije provedbe koncentracije s
kupcima u svojoj veleprodaji svježeg junećeg i svinjskog mesa i mesnih
prerađevina od junećeg i svinjskog mesa proizvođača PIK VRBOVEC d.d.

Uvjeti prodaje, odnosno rokovi, uvjeti i način
plaćanja iz pred­metnih sporazuma, u bitnome moraju
biti nediskriminirajući i transparentni za sve
poduzetnike-kupce u veleprodaji.

U slučaju organizacijskih ili strukturnih
promjena unutar koncerna Agrokor, ova obveza prelazi na pravnog sljednika poduzetnika Konzum d.d.

Trajanje mjere: jedna (1) godina od dana dostave
konačnog rješenja Agencije u ovom predmetu.

7. Nalaže se poduzetniku PIK VRBOVEC-MESNA
INDUSTRIJA d.d. obveza održavanja na snazi sporazuma koje je navedeni
poduzetnik sklopio prije provedbe koncentracije s kupcima u njegovoj
veleprodaji svježeg junećeg i svinjskog mesa i mesnih prerađevina od junećeg i
svinjskog mesa.

Uvjeti prodaje, odnosno rokovi, uvjeti i način
plaćanja iz pred­metnih sporazuma, u bitnome moraju
biti nediskriminirajući i transparentni za sve
poduzetnike-kupce u veleprodaji.

U slučaju organizacijskih ili strukturnih
promjena unutar koncerna Agrokor, ova obveza prelazi na pravnog sljednika poduzetnika PIK VRBOVEC-MESNA INDUSTRIJA d.d.

Trajanje mjere: jedna (1) godina od dana dostave
konačnog rješenja Agencije u ovom predmetu.

8. Nalaže se poduzetniku AGROKOR d.d. obveza
imenovanja revizora, uz prethodnu suglasnost Agencije o odabiru istog, koji
nije ni personalno niti kapitalno povezan sa poduzetnicima u sastavu koncerna
Agrokor, koji će obavljati poslove izvještavanja o provedbi mjera za
otklanjanje mogućih negativnih učinaka predmetne koncentracije, iz točke II.
stavak 4. do 7. izreke ovog rješenja, te o tome izvještavati Agenciju.

Rok izvršenja: dva (2) mjeseca od dana dostave
konačnog rješenja Agencije u ovom predmetu. Troškove izbora i obavljanja
navedenih poslova revizije snosi poduzetnik AGROKOR d.d.

III. Poduzetnik AGROKOR d.d. obveznik je
plaćanja upravne pristojbe u iznosu od 160.000,00 kuna u korist Državnog
proračuna Republike Hrvatske.

Rok izvršenja: osam (8) dana od dana dostave
ovog rješenja.

IV. Ovo rješenje bit će objavljeno u »Narodnim
novinama«.

```
Obrazloženje
```

```

```

1. PRIJAVA NAMJERE
KONCENTRACIJE PODUZETNIKA

Agencija za zaštitu tržišnog natjecanja (dalje:
Agencija) je 20. prosinca 2004. zaprimila podnesak poduzetnika AGROKOR d.d., sa
sjedištem u Zagrebu, Trg Dražena Petrovića 3 (dalje: AGROKOR d.d.), kojim se
Agencija obavještava da je poduzetnik AGROKOR d.d. 15. prosinca 2004. uputio
Hrvatskom fondu za privatizaciju (dalje: HFP) ponudu za kupnju dionica
poduzetnika PIK VRBOVEC – MESNA INDUSTRIJA d.d., sa sjedištem u Vrbovcu,
Zagrebačka 148 (dalje: PIK VRBOVEC d.d.).

U istom se podnesku nadalje navodi da se poduzetnik
AGROKOR d.d. obvezuje, u slučaju prihvaćanja njegove ponude od strane HFP-a,
prema kojoj bi poduzetnik AGROKOR d.d. stekao većinski udjel, odnosno 99,76
posto udjela u temeljnom kapitalu poduzetnika PIK VRBOVEC d.d., prijaviti
namjeru predmetne koncentracije poduzetnika Agenciji, sukladno propisima o
zaštiti tržišnog natjecanja.

Naime, Vlada Republike Hrvatske je na svojoj
sjednici, održanoj 22. srpnja 2004., donijela Odluku o privatizaciji
poduzetnika PIK VRBOVEC d.d., klasa: 432-02/03-03/35, urbroj:
5030120-04-1, te nastavno, na svojoj sjednici, održanoj 18. studenoga 2004.,
donijela Odluku o izmjeni Odluke o privatizaciji poduzetnika PIK VRBOVEC d.d.,
klasa: 432-02/03-03/35, urbroj: 5030120-04-3.

Poduzetnik AGROKOR d.d. je 15. prosinca 2004.
uputio HFP-u ponudu za kupnju dionica poduzetnika PIK VRBOVEC d.d.

Vlada Republike Hrvatske je na svojoj sjednici,
održanoj 20. siječnja 2005., donijela Odluku o prodaji dionica poduzetnika PIK
VRBOVEC d.d., klasa: 432-02/03-03/35, urbroj:
5030120-05-1, kojom se prihvaća ponuda poduzetnika AGROKOR d.d.

Temeljem navedene Odluke Vlade Republike
Hrvatske, 7. ožujka 2005. godine, sklopljen je Ugovor o prodaji i prijenosu
dionica poduzetnika PIK VRBOVEC d.d., Vrbovec, broj: 3100928/9000, između
HFP-a, Zagreb, Ivana Lučića 6, Hrvatskog zavoda za mirovinsko osiguranje,
Ministarstva financija RH, Ministarstva gospodarstva – Ravnateljstva za robne
rezerve, Ministarstva poljoprivrede i šumarstva, Hrvatskog zavoda za
zapošljavanje, Hrvatskih voda i Hrvatskih šuma, svih zastupanih po HFP-u, prema
javno ovjerov­ljenim
suglasnostima za prodaju i prijenos dionica i poduzetnika AGROKOR d.d.,
poslovni broj: OV-1494/05.

Slijedom navedenog, poduzetnik AGROKOR d.d.
(podnositelj prijave) je 22. ožujka 2005. dostavio Agenciji prijavu namjere
koncentracije poduzetnika AGROKOR d.d. i PIK VRBOVEC d.d.

Budući da je dostavljena prijava namjere
koncentracije poduzet­nika (dalje: prijava namjere
koncentracije) bila nepotpuna, u smislu članka 11. i članka 13. Uredbe o načinu
prijave i kriterijima za ocjenu koncentracija poduzetnika (»Narodne novine«,
broj 51/04; dalje: Uredba o koncentracijama), Agencija je zatražila dopunu
iste.

Poduzetnik AGROKOR d.d. je podnescima od 12.
travnja 2005., zaprimljenog u Agenciji istog dana, od 19. travnja 2005.,
zaprimljenog u Agenciji 21. travnja 2005. i od 31. svibnja 2005., zaprimljenog
u Agenciji 3. lipnja 2005. dopunio prijavu namjere koncentracije.

Posljednja dopuna prijave namjere koncentracije
zaprimljena je 3. lipnja 2005., stoga se, u smislu članka 45. stavka 3. Zakona
o zaštiti tržišnog natjecanja (»Narodne novine« broj 122/2003), navedeni dan
smatra danom podnošenja potpune prijave koncentracije, o čemu je Agencija
izdala pisanu potvrdu, klasa: UP/I-030-02/2004-01/90, urbroj:
580-02-05-12-40, od 3. lipnja 2005., u obliku propisanom člankom 18. Uredbe o
koncentracijama.

2. PRAVNI OKVIR OCJENE
KONCENTRACIJE

2. 1. ZAKONODAVNI OKVIR

Agencija je u provedbi postupka ocjene
koncentracije primijenila odredbe Zakona o zaštiti tržišnog natjecanja
(»Narodne novine«, broj 122/03; dalje: ZZTN), Uredbu o načinu utvrđivanja
mjerodavnog tržišta (»Narodne novine«, broj 51/2004; dalje: Uredba o
mjerodavnom tržištu) i Uredbu o načinu prijave i kriterijima za ocjenu
koncentracija poduzetnika (»Narodne novine«, broj 51/04; dalje: Uredba o
koncentracijama). U dijelu upravnog postupka pred Agencijom, koji nije propisan
odredbama ZZTN kao posebnog zakona, primijenjene su odredbe Zakona o općem
upravnom postupku (»Narodne novine«, broj 53/91 i 103/96; dalje: ZoUP).

2. 2. PRIMJENA KRITERIJA
I STANDARDA EUROPSKE UNIJE

Agencija je, sukladno odredbama ZZTN, pri ocjeni
je li u konkretnom slučaju riječ o koncentraciji poduzetnika u smislu odredaba
ZZTN, te u ocjeni učinaka koncentracije i odgovarajućih mjera za uklanjanje
njenih protutržišnih učinaka, u dijelu u kojem to
nije uređeno hrvatskim propisima, na odgovarajući način primjenjivala kriterije
i standarde poredbenog prava Europske zajednice (dalje: EZ). Naime, člankom 35.
stavkom 3. ZZTN utvrđeno je da Agencija u ocjeni svih oblika sprječavanja,
ograničavanja ili narušavanja tržišnog natjecanja koji mogu utjecati na
trgovinu između Republike Hrvatske i Europskih zajednica, u skladu s člankom
70. Sporazuma o stabilizaciji i pridruživanju između Europskih zajednica i
njihovih država članica i Republike Hrvatske (»Narodne novine – Međunarodni
ugovori«, broj 14/01; dalje: SSP) primjenjuje na odgovarajući način kriterije
koji proizlaze iz pravilne primjene pravila o tržišnom natjecanju u EZ.

Slijedom navedenoga, Agencija je u predmetnom
slučaju naročito koristila standarde i kriterije iz sljedećih akata:

i) Uredba Vijeća broj 139/2004 o kontroli
koncentracija između poduzetnika (EC Merger Regulation, OJ 2004/L 24/1) i Uredba Komisije broj 802/2004
kojom se provodi Uredba Vijeća br. 139/2004 o
kontroli koncentracija poduzetnika (OJ L 133, od 30. travnja 2004.),

ii) Obavijest Komisije o konceptu koncentracije
poduzetnika (Commission Notice
on the Concept of Concentration; OJ C 66, od 2. ožujka 1998.),

iii) Smjernice za ocjenu horizontalnih
koncentracija (Guidelines on the
Assessment of Horizontal Mergers; OJ 2004/C 31/03),

iv) Obavijest o ograničenjima koja su neophodna
i izravno se odnose na koncentracije (Notice on Restrictions Directly Related and Necessary to Concentrations; OJ 2001/C 188/03),

v) Obavijest Komisije o prihvatljivim mjerama za
restrukturiranje koncentracija poduzetnika (Commission
notice on remedies acceptable; OJ C 68).

U svrhu provođenja sveobuhvatne ekonomske i
pravne analize, te određivanja odgovarajućih mjera za uklanjanje mogućih
negativnih učinaka nastalih provedbom koncentracije Agencija se, temeljem
odredaba članka 35. stavak 3. ZZTN, vodila komparativ­nom
praksom Europske komisije i zemalja članica EU. U tu svrhu Agencija je provela
analizu relevantne prakse Europske komisije i odgovarajuće komparativne prakse
europskih zemalja u provedbi prava i politike tržišnog natjecanja. Kontaktiran je veći broj europskih tijela za zaštitu
tržišnog natjecanja radi prikupljanja podataka o primjerima vertikalnih
koncentracija poduzetnika sa horizontalnim učincima na mjerodavnom tržištu.
Navedenu analizu Agencija je provela kako bi utvrdila prihvatljive mjere koje
su navedena tijela primjenjivala u sličnim slučajevima uvjetno dopuštenih
koncentracija. Agencija je zaprimila odgovore od sljedećih zemalja: Austrije,
Bugarske, Republike Češke, Danske, Finske, Francuske, Litve, Mađarske,
Nizozemske, Njemačke, Poljske, Slovenije, Švedske, Švicarske i Velike
Britanije.

3. PRAVNI TEMELJ KONCENTRACIJE

Pravni temelj koncentracije predstavlja Ugovor o
prodaji i prijenosu dionica poduzetnika PIK VRBOVEC d.d., Vrbovec, broj:
3100928/9000, koji je sklopljen 7. ožujka 2005. godine, u Zagrebu, između
HFP-a, Zagreb, Ivana Lučića 6, zastupanog po predsjedniku HFP-a, Damiru Ostoviću, Hrvatskog zavoda za mirovinsko osiguranje,
Ministarstva financija RH, Ministarstva gospodarstva – Ravnateljstva za robne
rezerve, Ministarstva poljoprivrede i šumarstva, Hrvatskog zavoda za
zapošljavanje, Hrvatskih voda i Hrvatskih šuma, svih zastupanih po HFP-u, prema
javno ovjerovljenim suglasnostima za prodaju i prijenos dionica i poduzetnika
AGROKOR d.d., poslovni broj: OV-1494/05 (dalje: Ugovor).

Navedenim ugovorom prodavatelj prodaje i prenosi
sveukupno 6.348.635 dionica imatelja: HFP, HZMO, Ministarstva financija RH,
Ministarstva gospodarstva RH, Ministarstva poljoprivrede i šumarstva RH,
Hrvatskog zavoda za zapošljavanje, Hrvatskih voda, Hrvatskih šuma, što čini
99,76 posto vrijednosti temeljnog kapitala poduzetnika PIK VRBOVEC d.d.

Struktura imatelja udjela u temeljnom kapitalu
poduzetnika PIK VRBOVEC – MESNA INDUSTRIJA d.d. nakon provedbe koncentracije:

            AGROKOR
d.d.         99,76 posto

            ostali, mali
dioničari
0,24 posto

ukupno:
                      100,00 posto

Ugovorom je poduzetnik AGROKOR d.d. preuzeo
obvezu ulaganja u iznosu od 60.000.000,00 kuna u razdoblju od pet (5) godina,
sukladno Programu razvoja i ulaganja u poduzetnika PIK VRBOVEC d.d. Stoga je,
uz ponudu za kupnju dostavljen i Poslovni plan poduzetnika PIK VRBOVEC d.d. u
sljedećih pet (5) godina od preuzimanja.

4. PRAVNI OBLIK
KONCENTRACIJE

Pravni oblik koncentracije je stjecanje kontrole
poduzetnika AGROKOR d.d. nad poduzetnikom PIK VRBOVEC d.d. i to stjecanjem
većinskog udjela u temeljnom kapitalu poduzetnika PIK VRBOVEC d.d., u smislu
članka 19. stavak 1. točka 2. ZZTN.

5. O PODUZETNICIMA –
SUDIONICIMA KONCENTRACIJE

Poduzetnik AGROKOR d.d. kao stjecatelj 99,76
posto udjela u temeljnom kapitalu poduzetnika PIK VRBOVEC d.d. stječe kontrolu
nad navedenim poduzetnikom.

5. 1. AGROKOR d.d.

AGROKOR koncern za upravljanje društvima,
proizvodnju i trgovinu poljoprivrednim proizvodima, dioničko društvo, koji je
upisan u registar kod Trgovačkog suda u Zagrebu, temeljem rješenja pod
poslovnim brojem: Tt-95/6748-2 od 8. prosinca 1995.
godine s matičnim brojem subjekta upisa: 080020970, sa sjedištem poduzet­nika u Zagrebu, Trg Dražena Petrovića 3, registriran je za
velik broj djelatnosti, i to: uzgoj usjeva, vrtnog i ukrasnog bilja, uzgoj
stoke, peradi i ostalih životinja, šumarstvo i šumarske usluge, proizvodnja
hrane i pića, proizvodnja stočne hrane, trgovina motornim vozilima, popravak
motornih vozila, trgovina na veliko i posredovanje u trgovini, trgovina na malo
u nespecijaliziranim prodavaonicama, trgovina na malo medicinskim i ortopedskim
proizvodima, trgovina na malo tekstilom, trgovina na malo namještajem, drugim
proizvodima za kućanstvo, trgovina na malo električnim aparatima za kućanstvo, mjenjački poslovi, trgovina na malo knjigama i papirnatom
robom, prijevoz robe (tereta) cestom, skladištenje robe, promidžba (reklama i
propaganda) i upravljanje holding društvima.

Poduzetnik AGROKOR d.d. je 1996. godine
djelatnost trgovine poljoprivrednim proizvodima prenio na poduzetnika Agrokor
Trgovina d.d. Zagreb. Od 1998. godine poduzetnik AGROKOR d.d. obavlja
isključivo djelatnost upravljanja poduzetnicima u sastavu navedenog koncerna.

Poslovanje AGROKOR koncerna čine tri poslovne
grupe: poslovna grupa hrana, poslovna grupa maloprodaja i ostale djelatnosti,
kao što je prikazano na sljedećoj slici:

Slika 1.    PRIKAZ ORGANIZACIJSKE
STRUKTURE AGROKOR d.d. KONCERNA:

 ![](dodatni/145390.gif)

Izvor: prijava koncentracije poduzetnika

Obrada: Agencija za zaštitu tržišnog natjecanja

Koncern je jedan od oblika povezanih trgovačkih
društava koji čine i društvo koje u drugom društvu ima većinski udjel, zatim
vladajuće i ovisno društvo, društva sa uzajamnim udjelima ali i društva
povezana poduzetničkim ugovorima. Koncern čini vladajuće društ­vo, a u predmetnoj koncentraciji to je poduzetnik AGROKOR
d.d., te jedno ili više ovisnih društava objedinjenih jedinstvenim vođenjem od
strane vladajućeg društva. Pojedinačna društva su društva u sastavu koncerna.

*5.1.a. Udjeli poduzetnika AGROKOR d.d. u drugim
poduzetnicima*

U cilju sveobuhvatnosti i cjelovitosti analize
Agencija je istražila kapitalnu povezanost sudionika predmetne koncentracije,
kako na tržištima čija je djelatnost vezana uz djelatnost poduzetnika sudionika
koncentracija, tako i na tržištima koja nisu srodna.

Utvrđeno je da poduzetnik AGROKOR d.d., na dan
31. prosinca 2004., ima 10 posto ili više udjela u temeljnom kapitalu sljedećih
poduzetnika i to:

u Republici Hrvatskoj:

• Kreditna banka Zagreb d.d. – bankarska djelatnost,

• RTL Hrvatska d.o.o.– djelatnost televizije,

• Investco
vrijednosnice d.o.o. – posredovanje u poslovanju na financijskim tržištima,

u inozemstvu:

• Agrokor-Zagreb d.o.o., Bosna i Hercegovina –
zastupstvo, posredovanje u trgovini, uvoz-izvoz

• Agrokor AG, Švicarska – zastupstvo,
posredovanje u trgovini, trgovina burzovnim robama.

• Trgovačko poduzeće Distributivni centar
Sarajevo -veleprodaja

Uvidom u izjave koje je poduzetnik AGROKOR d.d.
dao medijima, objavljene 1. rujna 2005. u Poslovnom dnevniku i 12. rujna 2005.
u Večernjem listu, utvrđeno je da je poduzetnik AGROKOR d.d., slijedeći
korporativnu strategiju prodora u ostale države regije, zainteresiran za
gradnju velikog Konzumovog trgovačkog centra (megamarket) u Podgorici, Crna Gora, te da je stekao
većinski udjel u najvećoj tvornici ulja na području Srbije i Crne Gore –
Dijamant iz Zrenjanina, Vojvodina.

Poduzetnici članovi Agrokor koncerna na dan 31.
prosinca 2004. imatelji su 10 posto ili više udjela u temeljnom kapitalu
sljedećih poduzetnika (svi u Republici Hrvatskoj):

• Centropromet d.d.
(većinski udjel drži Konzum d.d.) – trgovina na malo
neprehrambenim proizvodima i poslovanje nekret­ninama,

• Irida d.o.o.
(većinski udjel drži Ledo d.d.) – proizvodnja
smrznute ribe,

• Japetić d.d. (većinski
udjel drži Konzum d.d.) – trgovina na malo mješovitom
robom u nespecijaliziranim prodavaonicama,

• Mediator d.o.o.
(većinski udjel drži Konzum d.d.) – trgovina na malo
mješovitom robom u nespecijaliziranim prodavaonicama,

• Riječka tvornica konopa d.d. (većinski udjel
drži Konzum d.d.) – proizvodnja konopa,

• Sojara d.d.
(većinski udjel drži Zvijezda d.d.) – prerada soje,

• Zvijezda – Distribucijski Centar d.o.o.
(većinski udjel drži Konzum d.d.) – uzgoj žitarica,
proizvodnja stočne hrane te kupnja i prodaja robe,

• Kreditna banka Zagreb d.d. (udjel drže Agroprerada d.d., Jam­nica d.d., Konzum d.d., Ledo d.d., Lovno gospodarstvo Moslavina d.o.o., Solana Pag
d.d. i Zvijezda d.d.) – bankarska djelatnost

*5.1.b Posebno o poduzetnicima Bjelovarska industrija mesa
d.o.o., Bjelovar i Konzum d.d., Zagreb-poduzetnicima
u sastavu koncerna AGROKOR*

Ugovorom o pripajanju od 7. listopada 2004.
poduzetniku Centropromet d.d., u kojem je imatelj
većinskog udjela u temeljnom kapitalu poduzetnik Konzum
d.d., pripojen je poduzetnik Bjelovarska industrija mesa d.o.o., sa sjedištem u
Bjelovaru, Male Sredice b.b. (dalje: BIM d.o.o.).

Proizvodnja mesa i mesnih prerađevina koju je
obavljao poduzetnik BIM d.o.o. je ugašena krajem 2004., te se danas u poslov­nim prostorima bivšeg BIM
-a obavlja isključivo pakiranje svježeg mesa koje se kupuje od poduzetnika PIK
Vrbovec d.d., a distribuira u maloprodajnim prostorima poduzetnika Konzum d.d. i s njime povezanih poduzetnika.

Glavnina distribucije proizvoda poduzetnika
povezanih s poduzetnikom AGROKOR d.d. u trgovini na malo odvija se putem
poduzetnika Konzum d.d. koji je sastavni dio poslovne
grupe Maloprodaja koncerna AGROKOR.

Poduzetnik Konzum
d.d., upisan u registar Trgovačkog suda u Zagrebu, pod MBS 080000926,
registriran je za velik broj djelatnosti, i to građevinarstvo, trgovina
motornim vozilima; popravak motornih vozila, trgovina na veliko i posredovanje
u trgovini, trgovina na malo u nespecijaliziranim prodavaonicama, trgovina na
malo živežnim namirnicama u specijaliziranim prodavaonicama, trgovina na malo
medicinskim i ortopedskim proizvodima, ugostiteljstvo,prijevoz robe (tereta)
cestom, djelatnost putničkih agencija i turoperatora, poslovanje nekretninama,
iznajmljivanje automobila, promidţba (reklama i
propaganda), uzgoj stoke, peradi i ostalih ţivotinja,
proizvodnja ostalih prehrambenih proizvoda.

Osnovna djelatnost poduzetnika Konzum d.d. je trgovina na malo u nespecijaliziranim
prodavaonicama, koju obavlja u 503 maloprodajna mjesta, u vlasniđtvu
ili zakupu, te je, prema ukupnom prihodu u posljednje dvije godine najveăi poduzetnik koji se bavi navedenom djelatnođău na području Republike Hrvatske.

Prodavaonice Konzuma
d.d. razvrstane su u tri kategorije:

– male prodavaonice Konzum
– prodavaonice za svakodnevnu kupnju,

– Konzum maxi – prodavaonice srednje veličine, te

– Super Konzum –
prodavaonice čije su povrđine veăe
od 1000 m˛ i namijenjene su za velike tjedne obiteljske kupovine.

Podaci prikupljeni u srpnju 2004. pokazuju da je
poduzetnik Konzum d.d. stjecanjem veăinskih
udjela u temeljnom kapitalu poduzetnika koji obavljaju djelatnost trgovine na
malo u nespecijaliziranim prodavaonicama u Republici Hrvatskoj, kao i temeljem
ugovora o zakupu prodajnih mjesta takvih poduzetnika, od 2002. značajno prođirio svoju maloprodajnu mreţu
na sve ţupanije Republike Hrvatske, izuzev područja Poţeđko – slavonske, Virovitičko – podravske, Ličko –
senjske i Karlovačke ţupanije.

Meutim, poduzetnik AGROKOR
d.d. je u dopisu od 21. lipnja 2005., koji je zaprimljen u Agenciji 28. lipnja
2005., izmeu ostalog naveo da je poduzetnik Konzum d.d. u meuvremenu otvorio
nove prodavaonice i to u Karlovačkoj, Poţeđko –
slavonskoj i Ličko – senjskoj ţupaniji, te da isti
nema prodavaonica u Virovitičko – podravskoj ţupaniji.

Nadalje, koncern Agrokor razvio je mreţu trgovine na veliko, rasprostranjenu na cijelom
području Republike Hrvatske, koju prema podacima na dan 31. prosinca 2004. čine
distributivni centri poduzetnika Konzum d.d. smjeđtenih u Splitu, Zagrebu, Rijeci i Osijeku, kao i 11
veleprodajnih Velpro centara.

Proizvodi trgovačkog znaka Rial
su Konzumovi proizvodi namijenjeni kupcima na veliko.
Razvija se u protekle tri godine u cilju ponude kvalitetnih artikala po
pristupačnim cijenama. Viđe od 150 proizvoda
trgovačkog znaka Rial pokriva gotovo sve značajnije
grupe prehrambenih proizvoda i to mliječne proizvode, zimnicu i konzervirano povrăe, svjeţe meso, voăe i povrăe, suhomesnate
proizvode, tjesteninu, riţu, voăne
sirupe, kekse, kao i brojne neprehrambene proizvode i to papirne proizvode, deterdţente, sredstva za čiđăenje,
sredstva za osobnu higijenu i ostale kuăne potrepđtine.

Poduzetnik Konzum d.d.
obavlja djelatnost trgovine na veliko mjeđovitom
robom putem centara »VELPRO«, koji su usmjereni prvenstveno na zadovoljavanje
potreba maloprodajnih mjesta poduzetnika. Velpro u
Hrvatskoj obuhvaăa 11 veleprodajnih centara smjeđtenih u Zagrebu, Varaţdinu,
Rijeci, Poreču, Zadru, Đibeniku, Splitu, Sinju,
Osijeku, a uskoro i u Dubrovniku.

Velpro centri su namijenjeni
pravnim osobama i obrtnicima koji na jednom mjestu mogu obaviti cjelokupnu
opskrbu za potrebe vlastitog poslovanja. Izuzetak je VELPRO Osijek cash & carry centra koji, uz
veleprodaju, djeluje i kao maloprodajno mjesto tj. omoguăuje kupnju i fizičkim osobama odnosno krajnjim potrođačima.

Asortiman Velpro
centara sastoji se od 14.000 prehrambenih i neprehrambenih artikala. U
asortimanu, koji se svakodnevno nadopunjuje novim proizvodima na trţiđtu, nalazi se điroka paleta
domaćih proizvoda, proizvoda trgovačkog znaka Rial te
proizvoda drugih, regionalnih i svjetskih proizvođača.

Uvidom u strukturu ukupnog prihoda poduzetnika Konzum d.d. u 2004. godini utvrđeno je da su ostvareni
prihodi od trgovine na malo mješovitom robom u iznosu od 4.656.605.170,00 kuna,
što čini 62 posto ukupnih prihoda, dok ostvareni prihodi od veleprodaje
mješovite robe u iznosu od 2.262.290.090,00 kuna čine 31 posto ukupnog prihoda.

5.2. PIK VRBOVEC d.d.

Poduzetnik PIK VRBOVEC – MESNA INDUSTRIJA,
dioničko društvo za proizvodnju i promet mesa i mesnih prerađevina upisan je u
registar kod Trgovačkog suda u Zagrebu, s matičnim brojem subjekta upisa:
080025974. Sjedište navedenog poduzetnika je u Vrbovcu, Zagrebačka 148.
Poduzetnik je registriran za velik broj djelatnosti, i to: uzgoj usjeva, vrtnog
i ukrasnog bilja, uzgoj stoke, peradi i ostalih životinja, usluge u
poljoprivredi, osim veterinarskih, ribarstvo, proizvodnju i preradu konz. mesa i mesnih proizvoda, preradu i konzerviranje voća
i povrća, proizvodnju biljnih i životinjskih ulja i masti, proizvodnju hrane za
životinje, proizvodnju pića, trgovinu motornim vozilima, prekrcaj tereta i
skladištenje, financijsko davanje u zakup (leasing),
poslovanje vlastitim nekretninama, obradu podataka, promidžbu (reklama i
propaganda), veterinarske djelatnosti, sportske djelatnosti, pranje i kemijsko
čišćenje tekstila i krznenih proizvoda, javni cestovni prijevoz putnika i
tereta u unutarnjem i međunarodnom cestovnom prometu, usluge na parkiralištima
ili javnim garažama.

Grupu PIK Vrbovec čine sljedeći poduzetnici:

• PIK Vrbovec – Svinjogojska farma d.o.o.,
Gradec – uzgoj svinja,

• PIK Vrbovec-Govedarska farma d.o.o., Vrbovec –
uzgoj goveda za proizvodnju mesa te uzgoj žitarica.

Poduzetnik PIK VRBOVEC d.d. ima vlastitu
veleprodajnu mrežu koja se sastoji od devet (9) prodajnih centara na lokacijama
u Vrbovcu, Zagrebu, Dubrovniku, Slavonskom Brodu, Varaždinu, Rijeci, Splitu,
Zadru, Osijeku, te trinaest (13) nespecijaliziranih prodavaonica na malo
mješovitom robom i 3 specijalizirane prodavaonice na malo s mesom i mesnim
prerađevinama na teritoriju Republike Hrvatske, tako da, na taj način, osim
obavljanja glavne djelatnosti proizvodnje i prodaje mesa i mesnih prerađevina,
ostvaruje prihode od trgovine na malo mješovitom robom.

Navedeni je poduzetnik u 2003. godini ostvario
ukupan prihod u iznosu od 293.816.659,00 kuna i ukupne rashode od396.632.718,00
kuna, dok je u 2004. ostvario ukupan prihod u iznosu od281.989.648,00 kuna i
ukupne rashode od 417.470.259,00 kuna iz čega se može zaključiti da je
ekonomičnost ukupnog poslovanja u 2004. godini nepovoljnija u odnosu na
prethodnu godinu.

U Izvješću o obavljenoj reviziji financijskih
izvještaja za 2003. i 2004. ovlaštenog revizora Audit
d.o.o. navodi se da su Financijski izvještaji poduzetnika PIK VRBOVEC d.d.
sastavljeni temeljem pretpostavki neograničenog vremena poslovanja koje ovisi o
daljnjoj financijskoj potpori, koju će poduzetnik dobiti od strane glavnih
kreditora i dobavljača, te o nastavku financijske pomoći Vlade Republike
Hrvatske. Poduzetnik PIK VRBOVEC d.d. poslovao je s gubicima u 2003. i 2004.
godini, uz odvijanje poslovanja u uvjetima blokade žiroračuna.

5.2.a Udjeli poduzetnika PIK VRBOVEC d.d. u
drugim poduzetnicima

Poduzetnik PIK VRBOVEC d.d. ima 10 posto ili
više udjela u temeljnom kapitalu poduzetnika Jadrankomerc
d.d. u stečaju od 2001. godine, Crikvenica.

Izvan teritorija Republike Hrvatske isti ima
udjel u: PIK VRBOVEC Komerc d.o.o., Makedonija, PIK
Vrbovec Commerce d.o.o., Slovenija i Dora Foods Inc., SAD. Navedeni
poduzetnici obavljaju djelatnost prodaje proizvoda poduzetnika PIK VRBOVEC d.d.

6. OBVEZA PRIJAVE
KONCENTRACIJE

Obveza podnošenja prijave namjere provedbe
koncentracije Agenciji nastaje ako su sudionici koncentracije prodajom roba
i/ili usluga u financijskoj godini koja prethodi godini u kojoj se koncentracija
namjerava provesti ostvarili ukupni prihod utvrđen u članku 22. stavka 4. ZZTN.
Da bi postojala obveza prijave koncentracije prema navedenoj odredbi ZZTN,
ukupni prihod svih poduzetnika sudionika koncentracije u financijskoj godini
koja je prethodila koncentraciji, ostvaren prodajom robe i/ili usluga na
svjetskom tržištu (konsolidirani ukupni prihod), mora iznositi najmanje jednu
milijardu kuna, s time da ukupan prihod svakog od najmanje dva sudionika
koncentracije, ostvaren u toj godini prodajom robe i/ili usluga u Republici
Hrvatskoj iznosi najmanje 100.000.000 kuna.

U konkretnom slučaju, budući da je Ugovor o
prodaji i prijenosu dionica poduzetnika PIK VRBOVEC d.d., Vrbovec, broj:
3100928/9000, sklopljen 7. ožujka 2005. godine, financijska godina koja je
prethodila koncentraciji je 2004. godina.

Podaci o ukupnim prihodima poduzetnika sudionika
koncentracije, analiziranima u svrhu utvrđivanja je li u konkretnom slučaju
riječ o koncentraciji koja podliježe obvezi podnošenja prijave Agenciji sukladno
članku 22. stavak 4. ZZTN-a, prikazani su u Tablici 1. (prihodi na svjetskoj
razini) i Tablici 2. (prihodi na tržištu Republike Hrvatske).

Tablica 1.    UKUPNI PRIHODI
SUDIONIKA KONCENTRACIJE U 2004. GODINI (KONSOLIDIRANI PRIHODI NA SVJETSKOM
TRŽIŠTU)

|  |  |
| --- | --- |
| Poduzetnik | ukupni prihodi u 2004., u kunama |
| 1. KONCERN AGROKOR |  |
| – konsolidirano izvješće | [....................]\* |
| 2. PIK VRBOVEC d.d., Vrbovec | [...................]\* |
| Ukupno: | [više od 1.000.000.000,00]\* |

Izvor: financijski izvještaji poduzetnika za
2004. (priloženi uz prijavu)

Obrada: Agencija za zaštitu tržišnog natjecanja

\*ispušteno kao poslovna tajna

*Tablica 2.*    UKUPNI
PRIHODI SUDIONIKA KONCENTRACIJE U 2004. GODINI (NA TRŽIŠTU REPUBLIKE HRVATSKE)

|  |  |
| --- | --- |
| Poduzetnik | ukupni prihodi u 2004., u kunama |
| KONCERN AGROKOR – konsolidirano izvješće | [više od 100.000.000,00]\* |
| PIK VRBOVEC d.d., Vrbovec | [više od 100.000.000,00]\* |

Izvor: financijski izvještaji poduzetnika za
2004. (priloženi uz prijavu)

Obrada: Agencija za zaštitu tržišnog natjecanja

\*ispušteno kao poslovna tajna

Uvidom u podatke o ukupnom prihodu sudionika
koncentracije utvrđeno je da su u konkretnom slučaju ispunjeni uvjeti iz članka
22. stavka 4. ZZTN, te da postoji obveza prijave namjere provedbe koncentracije
poduzetnika Agenciji.

7. MJERODAVNA TRŽIŠTA

Agencija je mjerodavna tržišta u konkretnom
slučaju utvrdila sukladno članku 7. ZZTN, na način i prema kriterijima
utvrđenim Uredbom o mjerodavnom tržištu.

Mjerodavna su tržišta, sukladno članku 5. i
članku 6. Uredbe o mjerodavnom tržištu, utvrđena u proizvodnom smislu i u
zemljopisnom smislu.

U smislu članka 5., te članka 7., članka 8. i 9.
te članka 10. Ured­be o mjerodavnom tržištu, utvrđeno
je da bi provedba koncentracije imala učinke na mjerodavnim tržištima koja su u
proizvodnom smislu utvrđena kao:

*a) Tržište mesa i mesnih prerađevina*

*1. svježe meso*

1.1.      proizvodnja i uvoz svježeg junećeg mesa;

1.2.      proizvodnja i uvoz svježeg svinjskog mesa;

*2. kobasice od mesa, miješanog mesa ili iznutrica*

2.1.      proizvodnja i uvoz svježih kobasica od mesa,
miješanog mesa ili iznutrica;

2.2.      proizvodnja i uvoz polutrajnih kobasica od
mesa, miješanog mesa ili iznutrica;

2.2.      proizvodnja i uvoz trajnih kobasica od mesa,
miješanog mesa ili iznutrica;

*3. suhomesnati proizvodi*

3.1.      proizvodnja i uvoz polutrajnih suhomesnatih
proizvoda;

3. 2.     proizvodnja i uvoz trajnih suhomesnatih
proizvoda;

*4.         proizvodnja i uvoz suhe
slanine*

*5.
proizvodnja i uvoz polutrajnih i trajnih proizvoda u limenkama od mesa uz
dodatke začina te drugih sastojaka (npr. paštete,
naresci, šunka i dr.)*

*6.         proizvodnja gotovih jela od
mesa uz dodatke začina i drugih sastojaka*

*7.         proizvodnja masnoća (masti i
loja)*

*b) Tržište trgovine na malo mješovitom robom i trgovine na
veliko svježim junećim i svinjskim mesom i mesnim prerađevinama od junećeg i
svinjskog mesa*

1. tržište trgovine na malo mješovitom robom,
pretežno hranom, pićima i higijenskim proizvodima za domaćinstvo (u
nespecijaliziranim prodavaonicama, samoposluživanjima, supermarketima i hipermarketima);

2. tržište trgovine na veliko svježim junećim i
svinjskim mesom i mesnim prerađevinama od junećeg i svinjskog mesa.

Pri utvrđivanju mjerodavnih tržišta mesa i
mesnih prerađevina te ostalih proizvoda, navedenih pod točkama od 1. do 7.,
Agencija je, pored iskustvenih kriterija i metoda, kao što su primjerice navike
potrošača, te strukture tržišta, uzela u obzir i posebna svojstva,
karakteristike, sastav te način pripreme navedenih skupina proizvoda
poduzetnika PIK VRBOVEC d.d., koji su uz proizvode mesa, mesnih prerađevina
drugih proizvođača dostupni potrošačima. Uzimajući u obzir cijenu, način
uporabe, namjene i svojstva navedenih proizvoda određena su tržišta pojedinih
kategorija proizvoda koje potrošači smatraju međusobno zamjenjivima, odnosno
supstitutima.

Karakteristike proizvoda na utvrđenim
mjerodavnim tržištima1

|  |  |
| --- | --- |
| Svježe svinjsko meso | Svinjsko meso dobiva se klanjem svinja uzgojenih na vlastitim farmama Belja d.d. ili nabavom od uzgajivača i klaonica svinja. Stroga veterinarska kontrola kao i vlastiti sustavi kontrole jamče zdravstvenu ispravnost mesa. Meso se upućuje na tržište ohlađeno ili smrznuto – u rinfuzi, pakirano u plastične folije s podlošcima i u kartonskim kutijama. |
| Svježe juneće meso | Juneće meso dobiva se klanjem junadi uzgojenih na vlastitim farmama ili, ukoliko se ukaže potreba, nabavom od uzgajivača i klaonica junadi. Stroga veterinarska kontrola kao i vlastiti sustavi kontrole jamče zdravstvenu ispravnost mesa. Meso se upućuje na tržište ohlađeno ili smrznuto – u rinfuzi, pakirano u plastične folije s podlošcima i u kartonskim kutijama. |
| Kobasice | Trajne kobasice (salame, kuleni, prima salame, suđuk, čajna, srijemska i bečka kobasica i zimska salama) proizvode se od mesa i začina, a aromu dobivaju dugotrajnim zrenjem u kontroliranim uvjetima. Polutrajne kobasice (jeger, kranjske kobasice, mortadele, šunkarice, pariška, somerica, hrenovke, tirolske kobasice i kobasice za roštilj) proizvode se od kvalitetnog mesa, mesnog tijesta i začina, posebnim tehnološkim postupkom proizvodnje. Svježe kobasice (tlačenice, krvavice i slično) proizvode se posebnim tehnološkim postupkom, od mesa i začina. |
| Polutrajni suhomesnati proizvodi | Polutrajni suhomesnati proizvodi (dimljena rolana lopatica, dimljena rolana lopatica s kožom, šunka, slavonska šunka, dimljena vratina bez kostiju, svinjska koljenica, nogice i rebra i slično) dobivaju se kontroliranim procesima salamurenja i toplinske obrade, a proizvode se od kvalitetnih dijelova mesa. |
| Trajni suhomesnati proizvodi | Trajni suhomesnati proizvodi (pršut, pršut a la Parma, vratina i slično) dobivaju se posebnim tehnološkim postupkom. Proizvode se od točno određenih dijelova svinjskog i goveđeg mesa, a specifična aroma formira se dugotrajnim zrenjem u kontroliranim uvjetima. Slanine (hamburgeri, pancete, pečeni hamburgeri i papricirane slanine) se pakiraju u vakuumu ili rinfuzi s rokom trajanja do 90 dana pri čuvanju na temperaturi do + 8ºC. |
| Mesne prerađevine u limenkama | Polutrajni proizvodi u limenkama (kuhana šunka u vlastitom soku, mini šunka i mini šunka za pizzu, šunka u crijevu i šunka za pizzu i slično) proizvode se od manjih komada mesa i začina, posebnim tehnološkim procesom proizvodnje. Velika pakiranja ovih proizvoda najčešće se koriste za pripremu pizza i drugih ugostiteljskih specijaliteta. Ovoj skupini proizvoda pripadaju i trajni proizvodi u limenkama: čajne paštete, jetrene paštete, juneće paštete, goveđi mesni obrok, naresci, sječena šunka u limenci i slič­no. |
| Masnoće (mast i loj) | Uključuju mast i loj za tržište široke potrošnje u pakiranjima u kanticama s rokom trajanja do 1 godine i čuvanju pri temperaturi do +15ºC. |
| Gotova jela | Gotova jela (goveđi gulaši, grah s hamburgerom, grah s kobasicom i sl.) proizvode se od mesa, začina te dodatnih sastojaka. Gotova se jela prije konzumiranja zagrijavaju. |

U smislu članka 7., stavka 1. ZZTN-a, članka 3.
i članka 6. Uredbe o mjerodavnom tržištu, sva navedena *mjerodavna tržišta u zemljopisnom smislu obuhvaćaju cjelokupan
teritorij Republike Hrvatske. Mjerodavno tržište trgovine na malo mješovitom
robom, pretežno hranom, pićima i higijenskim proizvodima za domaćinstvo (u
nespecijaliziranim prodavaonicama: prodavaonicama, samoposluživanjima,
supermarketima i hipermarketima) u zemljopisnom
smislu, pored teritorija Republike Hrvatske u cjelini, obuhvaća i dio njezinog
teritorija, odnosno sljedeće županije u Republici Hrvatskoj*: Grad Zagreb,
Zagrebačka, Brodsko-posavska, Osječko-baranjska, Zadarska, Požeško-slavonska,
Šibensko-kninska, Bjelovarsko-bilogorska i Varaždinska županija, s obzirom da
je riječ o županijama u kojima djelatnost trgovine na malo mješovitom robom
obavljaju oba sudionika koncentracije, odnosno s njima povezani poduzetnici (tzv. preklapajuće djelatnosti).

Naime, preklapajuće
djelatnosti su one djelatnosti sudionika koncentracije koje se u cijelosti ili
u nekim dijelovima preklapaju, odnosno riječ je o istovrsnim ili bitno sličnim
djelatnostima sudionika koncentracije.

Pri takvom utvrđivanju mjerodavnog tržišta u
zemljopisnom smislu uzeto je u obzir i regionalno oglašavanje poduzetnika Konzum d.d. (na lokalnim radio postajama i lecima u
poštanskim sandučićima) i činjenica da Konzum d.d.
provodi promotivne tjedne »HIT« akcije asortimana prehrane koje su svaki drugi
tjedan različite za pet regija u njegovoj trgovini na malo: regija Zagreb, Central, Istok, Zapad i regija Jug, kao i »VIKEND« akciju
za područje cijele Hrvatske koja se provodi na nacionalnoj televiziji i radio
postajama te u dnevnim novinama.

7.1. STRUKTURA UTVRĐENIH
MJERODAVNIH TRŽIŠTA

S obzirom da je u proizvodnom smislu utvrđeno
više mjerodav­nih tržišta,
Agencija je posebno utvrđivala i analizirala strukturu svakog pojedinog od
navedenih tržišta, te izvršila ocjenu prijavljene koncentracije sa stajališta
mogućih pozitivnih i negativnih učinaka predmetne koncentracije na tržišno
natjecanje. Kod izračunavanja tržišnih udjela sudionika koncentracije prije i
poslije provedbe predmetne koncentracije uzeti su u obzir ostvareni tržišni
udjeli njezinih sudionika kao i poduzetnika koji su s njima kapitalno povezani.

Također, uzeto je u obzir da će provedbom
koncentracije struktura koncerna Agrokor i djelatnosti koje obavljaju članice
koncerna obuhvaćati sve faze proizvodnog ciklusa, i to od faze proizvodnje
poljoprivrednih kultura, skladištenja i prerade žitarica te proizvodnje stočne
hrane, farme (faza uzgoja i klanja stoke), proizvodnje mesa i mesnih
prerađevina do plasiranja tih proizvoda putem trgovine na veliko drugim
poduzetnicima, sve do faze trgovine na malo u vlastitim nespecijaliziranim
prodavaonicama, odnosno Konzumove mreže trgovine na
malo.

Agencija je za izračun tržišnih udjela na
mjerodavnim tržištima pribavila podatke od:

– podnositelja prijave;

– gospodarsko interesnog udruženja Croatiastočar iz Zagreba (podaci se odnose na 17 najvećih
poduzetnika, članova navedenog udruženja);

– poduzetnika kao što su Gavrilović, Sljeme i Jambo, koji nisu članovi udruženja Croatiastočar;

– od poduzetnika, koji su prema podacima
Ministarstva financija, Carinske uprave ostvarili najveći uvoz mesa i mesnih
proizvoda;

– HGK, Sektora za poljoprivredu, prehrambenu
industriju i šumarstvo;

– Hrvatskog stočarskog centra (specijalizirane
ustanove za poslove selekcije u stočarstvu i poljoprivredi);

– podatke o strukturi tržišta trgovine na malo
mješovitom robom, pretežno hranom i higijenskim proizvodima za domaćinstvo za
2003. iz predmeta praćenja navedenog tržišta, klasa: UP/I 031-02/2004-01/32, te
za 2004., klasa: 031-02/2005-01/11.

*a) Mjerodavno tržište svježeg mesa i mesnih prerađevina na
teritoriju Republike Hrvatske*

**1. SVJEŽE MESO**

*Tablica 3*.   STRUKTURA
TRŽIŠTA PROIZVODNJE I UVOZA SVJEŽEG JUNEĆEG I SVINJSKOG MESA (KOLIČINSKI U TONAMA)
NA TERITORIJU REPUBLIKE HRVATSKE (U 2004. GODINI)

 ![](dodatni/145391.gif)

Izvor: Croatiastočar
GIU, Zagreb, podaci za 2004. godinu te dopisi poduzetnika

Obrada: Agencija za zaštitu tržišnog natjecanja

Na mjerodavnom tržištu svježeg mesa i mesnih
prerađevina na teritoriju Republike Hrvatske prisutni su poduzetnik PIK VRBOVEC
d.d., kao i do kraja 2004. godine poduzetnik AGROKOR d.d. putem poduzetnika BIM
d.o.o. Prema navodima podnositelja prijave koncentracije, namjera je
poduzetnika AGROKOR d.d., budući da je trenutna iskorištenost kapaciteta
poduzetnika PIK VRBOVEC d.d. za proizvodnju svježeg mesa manja od 30 posto,
utrostručiti postojeću proizvodnju mesa čime će u potpunosti postići
iskorištenost proizvodnih kapaciteta PIK VRBOVCA te tako poboljšati ponudu
svoga maloprodajnog lanca. Budući da je kao mjerodavna godina analizirana
2004., analizirani su podaci o prihodima koje je do trenutka obustave
proizvodnje ostvarivao BIM d.o.o.

Metodologija izračuna tržišnih udjela
poduzetnika koji djeluju na ovim mjerodavnim tržištima temelji se na podacima o
proizvod­nji svježeg junećeg i svinjskog mesa (iz
domaćeg uzgoja i uvoza), izraženoj u količinama (u tonama) na području
Republike Hrvatske u 2004. godini, koju su ostvarili poduzetnici BIM d.o.o.,
BELJE d.d., PIK VRBOVEC d.d. te ostali poduzetnici, njihovi glavni tržišni
takmaci.

1.1. MJERODAVNO TRŽIŠTE
PROIZVODNJE I UVOZA SVJEŽEG JUNEĆEG MESA

Nakon provedbe predmetne koncentracije
poduzetniku AGROKOR d.d. se putem povezanih poduzetnika BIM d.o.o. i BELJE d.d.
tržišni udjel na mjerodavnom tržištu proizvodnje i uvoza junećeg mesa s … posto
povećava za tržišni udjel poduzetnika PIK VRBOVEC d.d. od …\* posto, na ukupno
…\* posto na području Republike Hrvatske u 2004. godini. Tržišni udjeli ostalih
poduzetnika na navedenom mjerodavnom tržištu ostaju nepromijenjeni.

Iz prikazanih podataka iz tablice 3. proizlazi
da je to tržište po broju tržišnih takmaca relativno dobro strukturirano.

\_\_\_\_\_\_
\*ispušteno
kao poslovna tajna

1.2. MJERODAVNO TRŽIŠTE
PROIZVODNJE I UVOZA SVJEŽEG SVINJSKOG MESA

Nakon provedbe predmetne koncentracije
poduzetniku AGROKOR d.d. se putem povezanih poduzetnika BIM d.o.o. i BELJE d.d.
tržišni udjel na mjerodavnom tržištu proizvodnje i uvoza svinjskog mesa s …\*
posto povećava za tržišni udjel PIK VRBOVCA d.d. od …\* posto, na ukupnih …\*
posto na području Republike Hrvatske u 2004. godini, dok tržišni udjeli ostalih
poduzetnika ostaju nepromijenjeni.

Tržište je po broju tržišnih takmaca relativno
dobro strukturirano.

\_\_\_\_\_\_
\*ispušteno
kao poslovna tajna

**2. KOBASICE OD MESA, MIJEŠANOG MESA ILI IZNUTRICA**

*Tablica 4.*  STRUKTURA
TRŽIŠTA PROIZVODNJE I UVOZA SVJEŽIH, POLUTRAJNIH I TRAJNIH KOBASICA (KOLIČINSKI
U TONAMA) NA TERITORIJU REPUBLIKE HRVATSKE (U 2004. GODINI)

 ![](dodatni/145392.gif)

Izvor: Croatiastočar
GIU, Zagreb, podaci za 2004. godinu te dopisi poduzetnika i Carinske uprave

Obrada: Agencija za zaštitu tržišnog natjecanja

Mjerodavna tržišta analizirana su prema
kriteriju proizvodnje i uvoza svježih, polutrajnih i trajnih kobasica,
izraženih količinski (u tonama) na području Republike Hrvatske u 2004. godini
te su izračunati tržišni udjeli koje su ostvarili poduzetnici BIM d.o.o., BELJE
d.d., PIK VRBOVEC d.d., te ostali poduzetnici koji djeluju na ovim tržištima
odnosno njihovi glavni tržišni takmaci.

2.1. MJERODAVNO TRŽIŠTE
PROIZVODNJE I UVOZA SVJEŽIH KOBASICA OD MESA, MIJEŠANOG MESA ILI IZNUTRICA

Provedbom predmetne koncentracije poduzetniku
AGROKOR d.d. se putem povezanih poduzetnika BIM d.o.o. i BELJE d.d. tržišni
udjel na mjerodavnom tržištu proizvodnje i uvoza svježih kobasica od mesa,
miješanog mesa ili iznutrica s …\* posto povećava za tržišni udjel PIK VRBOVCA
d.d. od …\* posto na ukupnih …\* posto, na području Republike Hrvatske u 2004.
godini, dok tržišni udjeli ostalih poduzetnika ostaju nepromijenjeni.

Podaci o strukturi navedenog mjerodavnog tržišta
u 2004. godini pokazuju da je isto nepovoljno strukturirano. Naime, vodeći
poduzetnik na navedenom tržištu je poduzetnik Danica d.o.o., dok njegov prvi
tržišni takmac, provedbom predmetne koncentracije postaje poduzetnik AGROKOR
d.d., sa tržišnim udjelom od …\* posto. Ostali sudionici na navedenom
mjerodavnom tržištu ostvaruju udjel manji od 10 posto.

\_\_\_\_\_\_
\*ispušteno
kao poslovna tajna

2.2. MJERODAVNO TRŽIŠTE
PROIZVODNJE I UVOZA POLUTRAJNIH KOBASICA OD MESA, MIJEŠANOG MESA ILI IZNUTRICA

Nakon provedbe predmetne koncentracije
poduzetniku AGROKOR d.d. se putem povezanih poduzetnika BIM d.o.o. i BELJE d.d.
tržišni udjel na *mjerodavnom tržištu
proizvodnje i uvoza polutrajnih kobasica* s …\* posto povećava za tržišni
udjel PIK VRBOVCA d.d. od …\* posto, na ukupno …\* posto, na području Republike
Hrvatske u 2004. Tržišni udjeli ostalih poduzetnika ostaju nepromijenjeni.

Iz prikazanih podataka o strukturi mjerodavnog
tržišta proizvodnje i uvoza polutrajnih kobasica od mesa, miješanog mesa ili
iznutrica proizlazi da je to tržište po broju tržišnih takmaca relativno dobro
strukturirano.

\_\_\_\_\_\_
\*ispušteno
kao poslovna tajna

2.3. MJERODAVNO TRŽIŠTE
PROIZVODNJE I UVOZA TRAJNIH KOBASICA OD MESA, MIJEŠANOG MESA ILI IZNUTRICA

Nakon provedbe predmetne koncentracije
poduzetniku AGROKOR d.d. se putem povezanih poduzetnika BIM d.o.o. i BELJE d.d.
tržišni udjel na *mjerodavnom tržištu
proizvodnje i uvoza trajnih kobasica* s …\* posto povećava za udjel PIK
VRBOVCA d.d. od …\* posto na ukupno …\* posto na području Republike Hrvatske u
2004., dok tržišni udjeli ostalih poduzetnika ostaju nepromijenjeni.

Podaci o strukturi mjerodavnog tržišta
proizvodnje i uvoza trajnih kobasica od mesa, miješanog mesa ili iznutrica u
2004. godini na području Republike Hrvatske pokazuju da je to tržište
nepovoljno strukturirano budući da provedbom koncentracije poduzetnik AGROKOR
d.d. putem povezanih poduzetnika postaje vodeći tržišni takmac na navedenom
mjerodavnom tržištu i ostvaruje tržišni udjel od …\* posto. Prvi sljedeći
konkurent je poduzetnik Gavrilović d.o.o., zatim slijedi poduzetnik PPK d.d.,
dok svi ostali konkurenti ostvaruju manje od 10 posto na navedenom mjerodavnom
tržištu.

\_\_\_\_\_\_
\*ispušteno
kao poslovna tajna

**3. SUHOMESNATI PROIZVODI**

*Tablica 5*.   STRUKTURA
TRŽIŠTA PROIZVODNJE I UVOZA POLUTRAJNIH I TRAJNIH SUHOMESNATIH PROIZVODA
(KOLIČINSKI U TONAMA) NA TERITORIJU REPUBLIKE HRVATSKE (U 2004. GODINI)

 ![](dodatni/145393.gif)

Izvor: Croatiastočar
GIU, Zagreb, podaci za 2004. godinu te dopisi poduzetnika i Carinske uprave

Obrada: Agencija za zaštitu tržišnog natjecanja

Mjerodavna tržišta analizirana su prema
kriteriju proizvodnje i uvoza suhomesnatih proizvoda, izraženih količinski (u tonama)
na području Republike Hrvatske u 2004. te su izračunati tržišni udjeli koje su
ostvarili poduzetnici BIM d.o.o., BELJE d.d. i PIK VRBOVEC d.d. te ostali
poduzetnici koji djeluju na ovim tržištima, odnosno njihovi glavni tržišni
takmaci.

3.1. MJERODAVNO TRŽIŠTE
PROIZVODNJE I UVOZA POLUTRAJNIH SUHOMESNATIH PROIZVODA

Nakon provedbe koncentracije poduzetniku AGROKOR
d.d. se putem povezanih poduzetnika BIM d.o.o. i BELJE d.d. tržišni udjel na *mjerodavnom tržištu proizvodnje i uvoza
polutrajnih suhomesnatih proizvoda* s …\* posto povećava za tržišni udjel PIK
VRBOVCA d.d. od …\* posto na ukupno …\* posto na području Republike Hrvatske u
2004., dok tržišni udjeli ostalih poduzetnika ostaju nepromijenjeni.

Iz prikazanih podataka iz tablice 5. proizlazi
da je to tržište po broju tržišnih takmaca relativno dobro strukturirano.

\_\_\_\_\_\_
\*ispušteno
kao poslovna tajna

3.2. MJERODAVNO TRŽIŠTE
PROIZVODNJE I UVOZA TRAJNIH SUHOMESNATIH PROIZVODA

Nakon provedbe predmetne koncentracije
poduzetniku AGROKOR d.d. se putem povezanog poduzetnika BELJE d.d. tržišni
udjel *na mjerodavnom tržištu proizvodnje
i uvoza trajnih suhomesnatih proizvoda* od …\* posto povećava za tržišni
udjel PIK VRBOVCA d.d. od …\* posto na ukupno …\* posto na području Republike
Hrvatske u 2004. godini, dok tržišni udjeli ostalih poduzetnika ostaju
nepromijenjeni.

Također, iz prikazanih podataka iz tablice 5.
proizlazi da je to tržište po broju takmaca relativno dobro strukturirano.

\_\_\_\_\_\_
\*ispušteno
kao poslovna tajna

**4. PROIZVODNJA I UVOZ SUHE SLANINE**

*Tablica 6.*    STRUKTURA
TRŽIŠTA PROIZVODNJE I UVOZA SUHE SLANINE (KOLIČINSKI U TONAMA) NA TERITORIJU
REPUBLIKE HRVATSKE (U 2004. GODINI)

 ![](dodatni/145394.gif)

Izvor: Croatiastočar
GIU, Zagreb, podaci za 2004. godinu te dopisi poduzetnika i Carinske uprave

Obrada: Agencija za zaštitu tržišnog natjecanja

Mjerodavno tržište proizvodnje i uvoza suhe
slanine analizirano je prema kriteriju proizvodnje i uvoza suhe slanine
izraženih količinski (u tonama) na području Republike Hrvatske u 2004., te su
izračunati tržišni udjeli koje su ostvarili poduzetnici BELJE d.d. i PIK
VRBOVEC d.d. te ostali poduzetnici koji djeluju na ovom tržištu.

Nakon provedbe predmetne koncentracije
poduzetniku AGROKOR d.d. se putem povezanog poduzetnika BELJE d.d. tržišni
udjel na *mjerodavnom tržištu proizvodnje
i uvoza suhe slanine* s …\* posto povećava za udjel PIK VRBOVCA d.d. od …\*
posto na ukupno …\* posto na području Republike Hrvatske u 2004. godini, dok
tržišni udjeli ostalih poduzetnika ostaju nepromijenjeni.

Također, iz prikazanih podataka iz tablice 6.
proizlazi da je to tržište po broju takmaca relativno dobro strukturirano.

\_\_\_\_\_\_
\*ispušteno
kao poslovna tajna

**5. PROIZVODNJA I UVOZ POLUTRAJNIH I TRAJNIHPROIZVODA U
LIMENKAMA OD MESA UZ DODATKE ZAČINA TE DRUGIH SASTOJAKA (NPR. PAŠTETE, NARESCI,
ŠUNKA I DR.)**

*Tablica 7*.   STRUKTURA
TRŽIŠTA PROIZVODNJE I UVOZA POLUTRAJNIH I TRAJNIH PROIZVODA U LIMENKAMA OD MESA
(KOLIČINSKI U TONAMA) NA TERITORIJU REPUBLIKE HRVATSKE (U 2004. GODINI)

 ![](dodatni/145395.gif)

Izvor: Croatiastočar
GIU, Zagreb, podaci za 2004. godinu te dopisi poduzet­nika
i Carinske uprave

Obrada: Agencija za zaštitu tržišnog natjecanja

Mjerodavno tržište analizirano je prema
kriteriju proizvodnje i uvoza polutrajnih i trajnih proizvoda u limenkama od
mesa uz dodatke začina te drugih sastojaka (npr.
paštete, naresci, šunka i dr.), izraženih količinski
(u tonama) na području Republike Hrvatske u 2004., te su izračunati tržišni
udjeli koje su ostvarili BELJE d.d. i PIK VRBOVEC d.d. te ostali poduzetnici
koji djeluju na ovim tržištima odnosno njihovi glavni tržišni takmaci.

Uslijed sličnih karakteristika polutrajnih i
trajnih proizvoda u limenkama od mesa Agencija je te proizvode analizirala kao
jedno tržište.

Nakon provedbe predmetne koncentracije
poduzetniku AGROKOR d.d. se putem povezanog poduzetnika BELJE d.d. tržišni
udjel na mjerodavnom tržištu proizvodnje i uvoza polutrajnih i trajnih
proizvoda u limenkama od mesa s …\* posto povećava za tržišni udjel PIK VRBOVCA
d.d. od …\* posto, na ukupno …\* posto na području Republike Hrvatske u 2004.
godini. Tržišni udjeli ostalih poduzetnika ostaju nepromijenjeni.

Također, iz prikazanih podataka iz tablice 7.
proizlazi da je to tržište po broju tržišnih takmaca relativno dobro
strukturirano.

\_\_\_\_\_\_
\*ispušteno
kao poslovna tajna

**6. PROIZVODNJA GOTOVIH JELA OD MESA UZ DODATKE ZAČINA I
DRUGIH SASTOJAKA**

*Tablica 8*.    STRUKTURA
TRŽIŠTA PROIZVODNJE GOTOVIH JELA OD MESA KOLIČINSKI (U TONAMA) NA TERITORIJU
REPUBLIKE HRVATSKE (U 2004. GODINI)

 ![](dodatni/145396.gif)

Izvor: Croatiastočar
GIU, Zagreb, podaci za 2004. godinu te dopisi poduzet­nika
i Carinske uprave

Obrada: Agencija za zaštitu tržišnog natjecanja

Nakon provedbe predmetne koncentracije
poduzetnik AGROKOR d.d., koji nije bio prisutan na *mjerodavnom tržištu proizvodnje i uvoza gotovih jela od mesa* ulazi
na ovo tržište stjecanjem većinskog udjela u poduzetniku PIK VRBOVEC d.d. i
time stječe tržišni udjel od …\* posto, odnosno »stupa u čizme« tog poduzetnika,
na području Republike Hrvatske u 2004., dok tržišni udjeli poduzetnika Danice
d.o.o., Koprivnica, Gavrilovića d.o.o., Petrinja te Sljemena d.d., Sesvete
ostaju nepromijenjeni.

Naime, »stupanje u čizme« tehnički je izraz u
pravu tržišnog natjecanja koji se koristi u postupku ocjene dopuštenosti
koncentracije poduzetnika. Navedeni izraz odnosi se na situaciju kada
poduzetnik koji stječe prevladavajući utjecaj nad drugim poduzetnikom u
konkretnoj koncentraciji do tada nije bio prisutan na onom mjerodavnom tržištu
na kojem je djelovao preuzeti poduzetnik tako da preuzimatelj time automatski
stječe tržišni udjel preuzetog poduzetnika. Međutim, time se ne mijenja
struktura tržišta, kako s obzirom na broj poduzetnika koji na njemu djeluju,
tako i s obzirom na veličinu njihovih tržišnih udjela. Mijenja se samo imatelj
većinskog udjela u temeljnom kapitalu preuzetog poduzetnika.

Na tom tržištu i nadalje djeluje isti broj
takmaca kao i prije provedene koncentracije.

\_\_\_\_\_\_
\*ispušteno
kao poslovna tajna

**7. PROIZVODNJA MASNOĆE I LOJA**

*Tablica 9.*    STRUKTURA
TRŽIŠTA PROIZVODNJE MASNOĆA (MASTI I LOJA) (KOLIČINSKI U TONAMA) NA TERITORIJU
REPUBLIKE HRVATSKE (U 2004. GODINI)

 ![](dodatni/145397.gif)

Izvor: Croatiastočar
GIU, Zagreb, podaci za 2004. godinu te dopisi poduzet­nika
i Carinske uprave

Obrada: Agencija za zaštitu tržišnog natjecanja

Mjerodavno tržište proizvodnje masnoće i loja
analizirano je prema kriteriju proizvodnje masnoća (masti i loja) u količinama (u
tonama) na području Republike Hrvatske u 2004. godini te su izračunati tržišni
udjeli koje su ostvarili BELJE d.d., PIK VRBOVEC d.d. i ostali poduzetnici.
Prema podacima uvoznika isti nisu ostvarili uvoz masti i loja u 2004. godini.

Nakon provedbe predmetne koncentracije
poduzetniku AGROKOR d.d. se putem povezanog poduzetnika BELJE d.d. tržišni
udjel na mjerodavnom tržištu proizvodnje masnoća (masti i loja) s …\* posto
povećava za udjel PIK VRBOVCA d.d. od …\* posto, na ukupnih …\* posto na području
Republike Hrvatske u 2004. godini. Tržišni udjeli ostalih poduzetnika ostaju
nepromijenjeni.

Iz prikazanih podataka proizlazi da je to
tržište po broju tržiš­nih takmaca relativno dobro
strukturirano.

*Zaključno o tržištima vezanima uz svježe juneće i svinjsko
meso i mesne prerađevine od junećeg i svinjskog mesa*

Analiza mjerodavnih tržišta navedenih pod
točkama od 1. do 7., potvrdila je preliminarnu analizu, odnosno da provedba
pred­metne koncentracije neće proizvesti negativne učinke na tržištima vezanima
uz svježe juneće i svinjsko meso i mesne prerađevine od junećeg i svinjskog
mesa. Uz izuzetak nekoliko tržišta, uglavnom je riječ o relativno dobro
strukturiranim tržištima, od kojih neka predstavljaju novu djelatnost za
poduzetnika AGROKOR d.d., dok na ostalima preuzima tržišne udjele poduzetnika
PIK VRBOVEC d.d., koji se kreću u rasponu od 0-5 posto (udjel PIK VRBOVCA d.d.
na tržištu proizvodnje i uvoza trajnih suhomesnatih proizvoda) do 20-25 posto
(udjel PIK VRBOVCA d.d. na tržištu proizvodnje i uvoza polutrajnih i trajnih
proizvoda u limenkama od mesa). Ni na jednom od navedenih tržišta njihov
zajednički tržišni udjel ne prelazi 35 posto. Osim toga, prepreke ulaska na
tržište (regulatorne prepreke, troškovi ulaganja) relativno su niske te je
ulazak novih poduzetnika u razne segmente tržišta relativno lagan.

Nadalje, poduzetnik AGROKOR d.d. je jasno
dokazao namjeru ulaganja u daljnji razvoj i modernizaciju proizvodnje i
povećanja opsega poslovanja poduzetnika PIK VRBOVEC d.d. te mu time osigurao
nastavak poslovanja.

Slijedom rečenog, provedba koncentracije na ovim
tržištima neće dovesti do narušavanja tržišnog natjecanja.

\_\_\_\_\_\_
\*ispušteno
kao poslovna tajna

*Trend ulaganja poduzetnika AGROKOR d.d. u mesnu proizvodnju*

Iako je Agencija analizirala 2004. kao
mjerodavnu godinu, radi sveobuhvatnog prikaza mjerodavnih tržišta promatrani su
i raspoloživi podaci za 2005. godinu. Prema saznanju iz medija, tijekom 2005.
poduzetnik AGROKOR d.d. je, za 7,5 milijuna kuna od Sljemena d.d. iz Sesveta
kupio brand, recepturu i tehnologiju izrade Sljemenovih proizvoda. Stjecanjem još jednog jakog branda koncern Agrokor će zasigurno pojačati svoj tržišni
položaj u mesnoj industriji. Poduzetnik AGROKOR d.d. u Poslovnom dnevniku od 9.
i 10. rujna 2005. ističe da će proizvode trgovačkog znaka Sljeme proizvoditi
PIK VRBOVEC d.d., s time da se, cit: »zasad neće
podizati količinska proizvodnja PIK VRBOVCA d.d., nego će se na dio postojećeg
asortimana primijeniti nove recepture. No s vremenom će se ići i na podizanje
proizvedenih količina mesnih prerađevina«.

Prihodi koncerna Agrokor, ostvareni u segmentu
proizvodnje i distribucije hrane, koji iznose 23,14 posto od ukupno ostvarenih
prihoda od prodaje i ostalih operativnih prihoda, u prvoj polovici 2005. godine
povećani su za 7,8 posto u odnosu na isto razdoblje prošle godine.

*b) Tržište trgovine na malo mješovitom robom i trgovine na
veliko svježim junećim i svinjskim mesom i mesnim prerađevinama od junećeg i
svinjskog mesa*

1. Mjerodavno tržište trgovine na malo
mješovitom robom, pretežno hranom, pićima i higijenskim proizvodima za
domaćinstvo (u nespecijaliziranim prodavaonicama: prodavaonicama,
samoposluživanjima, supermarketima i hipermarketima;
dalje: trgovina na malo mješovitom robom);

2. Mjerodavno tržište trgovine na veliko svježim
junećim i svinjskim mesom i mesnim prerađevinama od junećeg i svinjskog mesa.

Oba mjerodavna tržišta vezana uz djelatnost
trgovine detaljno su analizirana zbog mogućih učinaka koncentracije utvrđenih u
preliminarnoj analizi, s obzirom da je utvrđeno da je u predmetnom slučaju
riječ o vertikalnoj integraciji poduzetnika s mogućim horizontalnim učincima na
navedenim tržištima.

*c.1. Mjerodavno tržište trgovine na malo mješovitom robom*

Trgovinu na malo mješovitom robom možemo
definirati kao završnu fazu u vertikalnom lancu između proizvodnje nekog proiz­voda i krajnjeg potrošača, ili pojednostavljeno:

PROIZVODNJA

¯

TRGOVINA NA VELIKO

¯

TRGOVINA NA MALO

¯

POTROŠAČ

Stoga su karakteristike ponašanja krajnjeg
potrošača, kao i obilježja tržišnog natjecanja među poduzetnicima koji obavljaju
djelatnost trgovine na malo mješovitom robom od ključnog značaja za određivanje
mogućih učinaka predmetne koncentracije. U tom smislu, navedeno mjerodavno
tržište analizirano je uzimajući u obzir sljedeće aspekte:

*i)
Obilježja ponašanja krajnjeg potrošača*

Naime, za tipičnog krajnjeg potrošača možemo
reći da je u odnosu na trgovca u nepovoljnijem položaju jer je:

– malen (njegova pojedinačna kupnja u trgovini
na malo predstavlja mali dio ukupnih potrošačevih izdataka, kao i mali dio ukupne
prodaje poduzetnika)

– nepokretan (često nije voljan ili nije u
mogućnosti putovati na duge relacije kako bi obavio pojedinačnu kupnju u
trgovini na malo)

– neinformiran (često ne zna koji su proizvodi
gdje raspoloživi i po kojoj cijeni; jednako tako, ne mora biti svjestan
kvalitete proiz­voda prije nego što ga konzumira).

Krajnjem je potrošaču bitno da pri kupnji u
trgovini na malo mješovitom robom postoji mogućnost prelaska na drugi proizvod
unutar iste prodavaonice, odnosno da ne mora pretrpjeti značajne troškove
prelaska na isti proizvod ali kod drugog prodavača.

*ii)
Obilježja tržišnog natjecanja*

Horizontalno natjecanje među poduzetnicima
promatrano je imajući u vidu sljedeće dimenzije natjecanja:

– cijenu i necjenovnu
konkurenciju u vidu:

– zemljopisne lokacije

– odabira proizvoda (npr.
proizvodi vlastite robne marke)

– dodane vrijednosti usluge

Uzimajući navedeno u obzir, analizirano je
nacionalno tržište, prvenstveno zbog uvida u tržišne položaje strateških
grupacija koje djeluju u hrvatskoj trgovini na malo, dok su učinci provedbe
koncentracije promatrani na lokalnim (županijskim) razinama, odnosno tržištima.

*c.1.1. Republika Hrvatska*

U Republici Hrvatskoj kretanja u trgovini na
malo kontinuirano se prate istraživanjem o potrošnji hrvatskih kućanstava (na
promatranom uzorku od tisuću kućanstava), kojim je obuhvaćeno šezdeset
kategorija proizvoda s područja prehrane i drugih proizvoda svakodnevne
potrošnje u kućanstvu. Posljednji rezultati istraživanja pokazuju određene
trendove u hrvatskoj trgovini na malo, prvenstveno trend jačanja vodećih
trgovaca. Tako je tržišni udjel deset najvećih trgovaca prije pet godina bio
tek oko 17 posto, dok je danas njihov udjel preko 50 posto. Istovremeno, svoju
su vodeću poziciju zadržali jedino poduzetnici Konzum
i Getro. Za praćene kategorije proizvoda svakodnevne
potrošnje u 2004. godini poduzetnik Konzum d.d. je
obuhvatio 20 posto tržišta trgovine na malo, čime značajno odskače od ostalih
kao vodeći lanac. U pogledu tipa prodavaonica u kojima se odvija kupnja, mali
trgovci svakako gube na tržišnom udjelu s obzirom da se sve više kupnje odvija
u supermarketima koji bilježe najveći rast.

*Tablica
10.*    STRUKTURA
TRŽIŠTA TRGOVINE NA MALO MJEŠOVITOM ROBOM, PRETEŽNO HRANOM, PIĆIMA I
HIGIJENSKIM PROIZVODIMA ZA DOMAĆINSTVO NA TEMELJU PRIHODA IZ MALOPRODAJE (BEZ
PDV-A) NA TERITORIJU REPUBLIKE HRVATSKE (U 2003. GODINI)

 ![](dodatni/145398.gif)

Izvor: podaci iz predmeta klasa:
031-02/2004-01/32 i dopis Agrokora d.d. od 11. travnja 2005.

Obrada: Agencija za zaštitu tržišnog natjecanja

Metodologija kojom Agencija prati kretanje
tržišne snage sudionika koncentracije temelji se na izračunu tržišnih udjela
poduzetnika koji djeluju na mjerodavnom tržištu trgovine na malo mješovitom
robom, konkretno na podacima o ukupnim prihodima od trgovine na malo mješovitom
robom koje su ostvarili poduzetnik Konzum d.d. i s
njime povezani poduzetnici – Centropromet d.d., Japetić d.d. i Mediator d.o.o., Beljetrgovina d.o.o., poduzetnik PIK VRBOVEC d.d. te ostali
poduzetnici, tržišni takmaci na navedenom mjerodavnom tržištu, u kunama, bez
PDV-a, na području Republike Hrvatske u 2003. i 2004. godini.

Analizom strukture mjerodavnog tržišta trgovine
na malo mješovitom robom u 2003. godini utvrđeno je da su poduzetnik Konzum d.d. i sa njime povezani poduzetnici, u 2003. godini
na cjelokupnom teritoriju Republike Hrvatske, ostvarili tržišni udjel od …\*
posto. Poduzetnik Konzum d.d. i sa njime povezani
poduzetnici na teritoriju Osječko-baranjske, Vukovarsko-srijemske i Varaždinske
županije imaju tržišni udjel veći od 40 posto, dok na području Grada Zagreba
imaju tržišni udjel od …\* posto. Prvi sljedeći tržišni takmac na navedenom
tržištu ima upola manji tržišni udjel, bez obzira je li riječ o teritoriju
Republike Hrvatske ili o teritoriju navedenih županija.

Herfindahl-Hirschmanov
indeks, odnosno HH indeks je pokazatelj koncentriranosti mjerodavnog tržišta, a
izračunava se zbrajanjem kvadrata tržišnih udjela svih poduzetnika na utvrđenom
mjerodavnom tržištu. HH indeks u vrijednosti nižoj od 1,000 bodova upućuje na
relativno slabo koncentrirano tržište, u vrijednosti između 1,000 i 1,800
bodova na umjereno koncentrirano tržište, dok se tržišta s vrijednošću HH
indeksa višom od 1,800 smatraju vrlo koncentriranima.

Iako HH indeks, koji je u tom razdoblju iznosio
1,118 bodova, pokazuje da je riječ o umjereno koncentriranom tržištu, struktura
tržišnih udjela na navedenom mjerodavnom tržištu je nepovoljna. Naime,
činjenica da su poduzetnici Konzum d.d., Centropromet d.d., Japetić d.d. i
Mediator d.o.o., koji obavljaju djelatnost trgovine
na malo mješovitom robom u sastavu koncerna Agrokor, u 2003. imali … posto
udjela, što je više nego dvostruko više od prvog sljedećeg takmaca na navedenom
mjerodavnom tržištu, poduzetnika Getro d.d., dok su
pojedinačni tržišni udjeli svih drugih poduzetnika bili manji od 10 posto
dokazuje da je ovdje riječ o izrazito asimetričnom tržištu.

\_\_\_\_\_\_
\*ispušteno
kao poslovna tajna

*Tablica
11.a.*  STRUKTURA
TRŽIŠTA TRGOVINE NA MALO MJEŠOVITOM ROBOM, PRETEŽNO HRANOM, PIĆIMA I
HIGIJENSKIM PROIZVODIMA ZA DOMAĆINSTVO NA TEMELJU PRIHODA IZ MALOPRODAJE (BEZ
PDV-A) NA TERITORIJU REPUBLIKE HRVATSKE (U 2004. GODINI), PRIJE KONCENTRACIJE
PODUZETNIKA

 ![](dodatni/145399.gif)

Izvor: podaci iz predmeta klasa:
031-02/2005-01/11 i dopis Agrokora d.d. od 19. travnja 2005.

Obrada: Agencija za zaštitu tržišnog natjecanja

*Tablica
11.b.*
STRUKTURA TRŽIŠTA TRGOVINE NA MALO MJEŠOVITOM ROBOM, PRETEŽNO HRANOM, PIĆIMA I
HIGIJENSKIM PROIZVODIMA ZA DOMAĆINSTVO NA TEMELJU PRIHODA IZ MALOPRODAJE (BEZ
PDV-A) NA TERITORIJU REPUBLIKE HRVATSKE (U 2004. GODINI), NAKON KONCENTRACIJE
PODUZETNIKA

 ![](dodatni/145400.gif)

Izvor: podaci iz predmeta klasa:
031-02/2005-01/11 i dopis Agrokora d.d. od 19. travnja 2005.

Obrada: Agencija za zaštitu tržišnog natjecanja

*Uvidom u
podatke o tržišnim udjelima poduzetnika na mjerodavnom tržištu trgovine na malo
mješovitom robom za 2004. godinu*, utvrđeno je da su poduzetnik Konzum d.d. i s njime povezani poduzetnici u sastavu
koncerna Agrokor prije provedbe koncentracije ostvarili tržišni udjel od …\*
posto, dok je poduzetnik PIK VRBOVEC d.d. u istoj godini ostvario udjel od …\*
posto na nacionalnoj razini.

Nakon provedbe koncentracije poduzetniku AGROKOR
d.d., se putem poduzetnika Konzum d.d., Centropromet d.d., Japetić d.d. i
Mediator d.o.o., tržišni udjel na mjerodavnom tržištu
trgovine na malo mješovitom robom na području Republike Hrvatske u 2004. godini
od …\* posto povećava za udjel poduzetnika PIK VRBOVEC d.d. od …\* posto, na
ukupnih …\* posto na navedenom mjerodav­nom tržištu.

Vrijednost HH indeksa nakon provedbe koncentracije
iznosi 1023 bodova. Međutim, kao i u 2003. godini i u 2004. postoji nepovoljna
strukturiranost tržišta, s obzirom na to da prvi sljedeći Konzumov
konkurent, poduzetnik Getro d.d. ima više nego
dvostruko manji tržišni udjel na nacionalnoj razini, dok svi sljedeći takmaci
na navedenom mjerodavnom tržištu ostvaruju udjel manji od 10 posto. Asimetrija
tržišta je izražena i u 2004. budući da je tržišna snaga poduzetnika AGROKOR
d.d. na navedenom tržištu takva da mu ostali tržišni takmaci realno ne predstavljaju
ozbiljnu konkurenciju.

Iako 2005. godina nije mjerodavna godina u
ocjeni ove koncentracije, radi cjelovitosti analize uzeti su u obzir i podaci
kojima Agencija raspolaže za 2005. godinu. Tako je utvrđeno da je u prvih šest
mjeseci 2005. godine koncern Agrokor ostvario konsolidirane prihode koji su za
15 posto veći od prihoda ostvarenih u istom raz­doblju
prošle godine, ponajviše kao posljedica povećanja prodaje u sektoru
Maloprodaje, koja je predstavljala gotovo 70 posto ukupnih prihoda od prodaje i
ostalih operativnih prihoda. Na takav rast prihoda ponajprije je utjecao snažan
rast Konzumove mreže trgovine na malo mješovitim
proizvodima, otvaranje novih prodajnih mjesta i organski rast koncerna
stjecanjem poduzetnika BELJE d.d. i PIK VRBOVEC d.d.

\_\_\_\_\_\_
\*ispušteno
kao poslovna tajna

*c.1.2. Županije*

Dio teritorija Republike Hrvatske analiziran je
posebno u ekonomskoj i pravnoj analizi budući da je preliminarna analiza
pokazala da bi koncentracijom vertikalno integriranje moglo dovesti do
horizontalnih učinaka na tržištu trgovine na malo mješovitom robom, posebice na
području županije na kojima Konzum mreža ima značajan
tržišni udjel.

Uvidom u komparativnu praksu EU utvrđeno je da
se u ekonomskoj i pravnoj analizi konkretne koncentracije, uobičajeno tržište
trgovine na malo promatra na lokalnoj razini, odnosno na području na kojem se
trgovina na malo konkretno odvija. Razlog tome su kupovne navike potrošača (na
strani potražnje), te prodajna i marketinška strategija prodavatelja (na strani
ponude).

Maloprodajna mjesta na kojima potrošači obavljaju
svoju kup­nju uobičajeno se dijele prema kriteriju veličine odnosno površine,
pa prema tome i tip kupnje koja se tamo provodi. Tako su podaci o tržišnim
udjelima sudionika predmetne koncentracije analizirani prema broju prodavaonica
(malih prodavaonica bez upotrebe potrošačkih košarica, samoposluga,
supermarketa i hipermarketa), njihovoj površini, te
ostvarenom prihodu u 2004. i 2003. godini. Promatrane su sve županije u
Republici Hrvatskoj.

Osnovna djelatnost poduzetnika Konzum d.d. je trgovina na malo mješovitom robom u
nespecijaliziranim prodavaonicama, koju obavlja u 503 maloprodajna mjesta u
vlasništvu ili zakupu, te je isti, prema ukupnom prihodu, najveći poduzetnik
koji se bavi navedenom djelatnošću na području Republike Hrvatske. Prodavaonice
poduzetnika Konzum d.d. razvrstane su u tri
kategorije, i to na: male prodavaonice – za svakodnevnu kupnju, Konzum maxi, prodavaonice srednje
veličine, te Super Konzum prodavaonice čije su
površine veće od 1000 m i namijenjene su za velike tjedne obiteljske kupovine.

Poduzetnik Konzum d.d.
je od 2002. godine do 2004. godine, stjecanjem većinskih udjela u temeljnom
kapitalu poduzetnika koji obavljaju djelatnost trgovine na malo u
nespecijaliziranim prodavaonicama, kao i temeljem ugovora o zakupu prodajnih mjesta
takvih poduzetnika, značajno proširio svoju mrežu trgovine na malo na sve
županije Republike Hrvatske izuzevši područja Požeško-slavonske,
Virovitičko-podravske, Ličko-senjske i Karlovačke županije. Međutim, poduzetnik
AGROKOR d.d. je, u dopisu od 21. lipnja 2005., koji je zaprimljen u Agenciji
28. lipnja 2005., između ostalog naveo da je u međuvremenu poduzetnik Konzum d.d. otvorio nove prodavaonice u Karlovačkoj,
Požeško-slavonskoj i Ličko-senjskoj županiji te da isti nema prodavaonica u
Virovitičko-podravskoj županiji.

Poduzetnik PIK VRBOVEC d.d. obavlja djelatnost
trgovine na malo mješovitom robom na 16 maloprodajnih mjesta na području Grada
Zagreba, Zagrebačke županije, Brodsko-posavske, Osječko--baranjske, Zadarske
županije, Požeško-slavonske, Šibensko-kninske, Bjelovarsko-bilogorske, te na
području Varaždinske županije.

U tablicama 12. prikazana je struktura
mjerodavnog tržišta trgovine na malo mješovitom robom na temelju prihoda iz
maloprodaje (bez PDV-a) u 2004. godini na razini županija u kojima djelatnost
trgovine na malo mješovitom robom obavljaju sudionici koncentracije, odnosno
poduzetnici povezani sa sudionicima koncentracije:

*Tablica
12.*

*na
području Osječko-baranjske županije*

 ![](dodatni/145401.gif)

*na
području Zagrebačke županije*

 ![](dodatni/145402.gif)

*na području
Brodsko-posavske županije*

 ![](dodatni/145403.gif)

*na
području Požeško-slavonska županije*

![](dodatni/145404.gif)

*na
području Šibensko-kninske županije*

 ![](dodatni/145405.gif)

*na
području Bjelovarsko-bilogorske županije*

 ![](dodatni/145406.gif)

*na
području Varaždinske županije*

 ![](dodatni/145407.gif)

*na
području Grada Zagreba*

![](dodatni/145408.gif)

*na
području Zadarske županije*

 ![](dodatni/145409.gif)

U tablici 12.a. komparativno je prikazan udjel
sudionika koncentracije na mjerodavnom tržištu trgovine na malo mješovitom
robom, na razini županija u kojima djelatnost trgovine na malo obav­ljaju oba poduzetnika, u
2003. i 2004. godini.

*Tablica
12.a.*

|  |  |  |  |  |
| --- | --- | --- | --- | --- |
| Županija | Ostvareni tržišni udjel u 2003.godini (%) | | Ostvareni tržišni udjel u 2004.godini (%) | |
| Osječko-baranjska | Konzum + Alastor | 35-40 | Konzum +  Beljetrgovina | 30-35 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 30-35 |
| Zagrebačka | Konzum + Japetić | 40-45 | Konzum | 40-45 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 45-50 |
| Brodsko-posavska | Konzum | 0-5 | Konzum | 10-15 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 10-15 |
| Požeško-slavonska | Konzum | 0,00 | Konzum | 0-5 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 0-5 |
| Šibensko-kninska | Konzum | 35-40 | Konzum | 30-35 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 30-35 |
| Bjelovarsko-bilogorska | Konzum | 15-20 | Konzum | 5-10 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 5-10 |
| Varaždinska | Konzum | 40-45 | Konzum | 40-45 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 40-45 |
| Grad Zagreb | Konzum | 30-35 | Konzum + Beljetrgovina | 30-35 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 30-35 |
| Zadarska | Konzum | 10-15 | Konzum + Beljetrgovina | 15-20 |
| PIK Vrbovec | 0-5 | PIK Vrbovec | 0-5 |
|  | – | Ukupno: | 15-20 |

Izvor: Istraživanje tržišta trgovine na malo
mješovitom robom, pretežno hranom i higijenskim proizvodima za domaćinstvo u 2004.
godini, klasa: 031-02/2005-01/11 i dopis Agrokora d.d. od 19. travnja 2005.

Obrada: Agencija za zaštitu tržišnog natjecanja

U 2004. godini razvidan je i pad i rast udjela
poduzetnika Konzum d.d., ovisno o tržišnom položaju i
jačanju drugih poduzetnika u određenim županijama, primjerice položaju
poduzetnika Billa d.o.o. u Osječko-baranjskoj
županiji.

Međutim, u Zagrebačkoj i Varaždinskoj županiji
poduzetnik Konzum d.d. ostvaruje vladajući položaj u
smislu članka 15. stavak 3. ZZTN. Iako nizak, tržišni udjel poduzetnika PIK
VRBOVEC d.d. dodatno jača vladajući položaj poduzetnika Konzum
d.d. u tim županijama.

*2.b Mjerodavno tržište trgovine na veliko svježim junećim i
svinjskim mesom i mesnim prerađevinama od junećeg i svinjskog mesa na
teritoriju Republike Hrvatske*

Pojam trgovine na veliko (kupnja i prodaja
robe), u smislu Zakona o trgovini (»Narodne novine«, broj 101/98., 75/99.,
76/99., 61/01., 109/01., 49/03. – pročišćeni tekst i 103/03. i 170/03., dalje:
ZoT). Tako članak 9. ZoT-a definira trgovinu na veliko kao kupnju robe radi
daljnje prodaje trgovcima na malo, industrijskim, trgovač­kim
i profesionalnim korisnicima i ustanovama te drugim trgovcima na veliko kao i
posredovanje u kupnji, odnosno prodaji robe za treće osobe.

Pojam distribucije definiran kao trgovina na
veliko bitno se razlikuje od pojma distribucije u užem smislu, pod kojim se
podrazumijeva isključivo fizičko manipuliranje robom, kao što je primjerice
prijevoz odnosno proces preuzimanja, prijevoza, skladištenja i otpreme robe.

Za razliku od djelatnosti trgovine na malo, gdje
je u svakom trenutku moguće saznati broj prodavaonica na određenom području i
koju se, uvjetno rečeno može nazvati statičnom, djelatnost trgovine na veliko
karakterizira izražena dinamičnost. Naime, tokove veleprodaje teže je ili
nemoguće pratiti s obzirom na nebrojene mogućnosti daljnje distribucije od
trenutka u kojem se veletrgovac opskrbi robom.

Veletrgovac je obično poduzetnik koji se bavi
uvozom određene robe ili pak djeluje kao distributer određenog domaćeg
proizvođača. Veletrgovac ne djeluje samo na području određenog grada ili
županije, već na način da nakon opskrbe u određenom opskrbnom centru on sam,
ili poduzetnik kojeg je opskrbio, robu distribuira na cjelokupnom području Republike
Hrvatske. Takav je način poslovanja moguć zahvaljujući raznim tehničkim
mogućnostima prijevoza uz istovremeno čuvanje robe, primjerice u hladnjačama.
Iz tog razloga veletrgovci svoju prodaju klasificiraju prema vrsti kupaca koje opskrb­ljuju, a ne na temelju
zemljopisnog smještaja. Stoga je uobičajeno da se tržište trgovine na veliko
promatra na nacionalnoj razini.

Metodologija izračuna tržišnih udjela na
mjerodavnom tržištu trgovine na veliko svježim junećim i svinjskim mesom i
mesnim prerađevinama od junećeg i svinjskog mesa na teritoriju Republike
Hrvatske temelji se na podacima o ukupnim prihodima od trgovine na veliko mesom
i mesnim proizvodima na području Republike Hrvatske u 2004. godini, koje su
ostvarili poduzetnici Konzum d.d., BELJE d.d. i PIK
VRBOVEC d.d., te poduzetnici Metro Cash & Carry d.o.o., Getro d.d. i ostali poduzetnici koji su, prema podacima
Registra godišnjih financijskih izvještaja za 2004. Financijske agencije,
obavljali djelatnost trgovine na veliko.

*Tablica
13. a.*
STRUKTURA TRŽIŠTA TRGOVINE NA VELIKO SVJEŽIM JUNEĆIM I SVINJSKIM MESOM I MESNIM
PRERAĐEVINAMA OD JUNEĆEG I SVINJSKOG MESA NA TEMELJU PRIHODA PODUZETNIKA (U
HRK) NA TERITORIJU REPUBLIKE HRVATSKE (U 2003. GODINI)

 ![](dodatni/145410.gif)

Izvor: dopis Agrokora d.d. od 7. lipnja 2005. i
FINA, registar god. financij. izvj.
poduzetnika za 2004. te dopisi poduzetnika; Obrada: Agencija za zaštitu
tržišnog natjecanja

*Tablica
13. b.*
STRUKTURA TRŽIŠTA TRGOVINE NA VELIKO SVJEŽIM JUNEĆIM I SVINJSKIM MESOM I MESNIM
PRERAĐEVINAMA OD JUNEĆEG I SVINJSKOG MESA NA TEMELJU PRIHODA PODUZETNIKA (U
HRK) NA TERITORIJU REPUBLIKE HRVATSKE (U 2004. GODINI)

 ![](dodatni/145411.gif)

Izvor: dopis Agrokora d.d. od 7. lipnja 2005. i
FINA, registar god. financij. izvj.
poduzetnika za 2004. te dopisi poduzetnika

Obrada: Agencija za zaštitu tržišnog natjecanja

Temeljem prikupljenih podataka za 2004. godinu
utvrđeno je da poduzetnik AGROKOR d.d. putem poduzetnika Konzum
d.d. i BELJE d.d. ostvaruje tržišni udjel od …\* posto, dok poduzetnik PIK VRBOVEC
d.d. ima tržišni udjel od …\* posto na navedenom mjerodavnom tržištu.

Nakon provedbe koncentracije poduzetniku AGROKOR
d.d., se putem poduzetnika Konzum d.d. i BELJE d.d.
tržišni udjel na *mjerodavnom tržištu
trgovine na veliko svježim junećim i svinjskim mesom i mesnim prerađevinama od
junećeg i svinjskog mesa* od …\* posto povećava za tržišni udjel poduzetnika
PIK VRBOVEC d.d. od …\* posto, na ukupno …\* posto na području Republike Hrvatske
u 2004. čime poduzetnik Konzum d.d. stječe vladajući
položaj na navedenom mjerodavnom tržištu, u smislu članka 15. stavak 3. ZZTN,
dok udjeli ostalih poduzetnika ostaju nepromijenjeni.

Također, podaci o strukturi mjerodavnog tržišta
trgovine na veliko svježim junećim i svinjskim mesom i mesnim prerađevinama od
junećeg i svinjskog mesa na teritoriju Republike Hrvatske za 2003. i 2004.
godinu prikazani u tablicama 13.a. i 13.b pokazuju da je navedeno mjerodavno
tržište u promatranim godinama nepovoljno strukturirano, da je na ovom
mjerodavnom tržištu poduzetnik Konzum d.d. s
povezanim poduzetnikom BELJE d.d. u sastavu koncerna Agrokor u 2004. godini
ostvario …\* posto udjela, što je znatno više od njegovog prvog sljedećeg
takmaca, poduzetnika PIK VRBOVEC d.d. koji je u istoj godini ostvario udjel od
…\* posto. Štoviše, provedbom koncentracije poduzetnik AGROKOR d.d. stječe svog
najvećeg tržišnog takmaca, tako da mu je, nakon provedbe koncentracije, prvi
konkurent na navedenom mjerodavnom tržištu je poduzetnik Metro
Cash & Carry d.o.o.,
dok svi ostali poduzetnici na navedenom mjerodavnom tržištu imaju manje od 10
posto.

U odnosu na 2003. godinu tržišni se udjel
poduzetnika Konzum d.d., na mjerodavnom tržištu
trgovine na veliko svježim junećim i svinjskim mesom i mesnim prerađevinama od junećeg
i svinjskog mesa na teritoriju Republike Hrvatske u 2004. godini, povećao, dok
su se tržišni udjel njegovih najvećih takmaca smanjili. Navedene činjenice
dodatno potkrjepljuju tezu o vladajućem položaju poduzetnika AGROKOR d.d. na
navedenom mjerodavnom tržištu, budući da isti stjecanjem većinskog udjela u
poduzetniku PIK VRBOVEC d.d. stječe tržišni udjel veći od 40 posto.

\_\_\_\_\_\_
\*ispušteno
kao poslovna tajna

*Analiza najvećih dobavljača poduzetnika Konzum
d.d. u 2003. i 2004. godini*

Uvidom u listu pet najvećih dobavljača
poduzetnika Konzum d.d. utvrđeno je da su najveći
udjel prema vrijednosti nabave (»najprodavaniji dobavljači«) u 2003. i 2004.
imali poduzetnici: …\*

Prema listi pet najvećih dobavljača svježeg mesa
i mesnih proizvoda (prerađevina) navedenog poduzetnika u 2003. i 2004. godini
najveći udjel prema vrijednosti nabave imali su: …\*

Najveći dobavljači svježeg svinjskog mesa Konzuma d.d. (sa izraženim relativnim iznosima-udjelima
vrijednosti nabave u ukupnom prihodu u 2003. i 2004.) bili su sljedeći
poduzetnici:

\_\_\_\_\_\_
\*ispušteno
kao poslovna tajna

*Tablica
14\*.*

|  |  |  |
| --- | --- | --- |
| Poduzetnik | Udjel u nabavi u 2003. godini, % | Udjel u nabavi u 2004. godini, % |
| AB | 40-45 | 40-45 |
| CD | 10-15 | 5-10 |
| EF | 5-10 | 5-10 |
| GH | 0-5 | – |
| IJ | 0-5 | – |
| KL | – | 5-10 |
| MN | – | 5-10 |
| Ostali poduzetnici (s udjelom < 5% ) | 30-35 | 20-25 |

Izvor: dopis AGROKORA d.d. od 31. svibnja 2005.

Obrada: Agencija za zaštitu tržišnog natjecanja

Analiza podataka najvećih dobavljača svježeg
svinjskog mesa pokazala je povećanje nabave svježeg svinjskog mesa Konzuma d.d. u 2004., u odnosu na prethodnu godinu, od
poduzetnika u sastavu koncerna Agrokor. Istovremeno se javlja trend smanjenja
nabave svježeg svinjskog mesa u 2004., u odnosu na prethodnu godinu, od
poduzetnika koji nisu u sastavu koncerna Agrokor.

Najveći dobavljači *svježeg junećeg mesa* Konzuma d.d. (sa
izraženim relativnim iznosima-udjelima vrijednosti nabave u ukupnom prihodu u
2003. i 2004. godini) bili su sljedeći poduzetnici:

*Tablica
15.\**

|  |  |  |
| --- | --- | --- |
| Poduzetnik | Udjel u nabavi u 2003. godini, % | Udjel u nabavi u 2004. godini, % |
| AB | 45-50 | 55-60 |
| CD | 15-20 | 10-15 |
| EF | 0-5 | – |
| GH | 0-5 | – |
| IJ | 0-5 | – |
| KL | – | 5-10 |
| MN | – | 0-5 |
| OP | – | 0-5 |
| Ostali poduzetnici (s udjelom < 5%) | 20-25 | 20-25 |

Izvor: dopis poduzetnika AGROKORA d.d. od 31.
svibnja 2005.

Obrada: Agencija za zaštitu tržišnog natjecanja

Podaci o najvećim dobavljačima svježeg junećeg
mesa pokazuju značajno povećanje nabave svježeg junećeg mesa u 2004. u odnosu
na prethodnu godinu od poduzetnika u sastavu koncerna Agrokor. Dakle, uvidom u
listu najvećih dobavljača svježeg svinjskog i junećeg mesa poduzetnika Konzum d.d., u 2003. i 2004. godini utvrđeno je da su
najveći dobavljači navedenog poduzetnika za 2003. najvećim dijelom poduzetnici
povezani sa prijaviteljem koncentracije, te da se udjel «vanjskih dobavljača»
navedenih proizvoda u 2004. u odnosu na prethodnu godinu smanjuje u korist
poduzetnika povezanih s poduzetnikom AGROKOR d.d.

Najveći dobavljači mesnih proizvoda (prerađevina)
od svinjskog i junećeg mesa Konzuma d.d. (sa
izraženim relativnim iznosima – udjelima vrijednosti nabave u ukupnom prihodu u
2003. i 2004.) bili su sljedeći poduzetnici:

Tablica 16.\*

|  |  |  |
| --- | --- | --- |
| Poduzetnik | Udjel u nabavi u 2003. godini, % | Udjel u nabavi u 2004. godini, % |
| AB | 5-10 | 10-15 |
| CD | 5-10 | 5-10 |
| EF | 0-5 | 0-5 |
| GH | 0-5 | – |
| IJ | 0-5 | 0-5 |
| KL | – | 0-5 |
| Ostali poduzetnici (s udjelom < 5%) | 70-75 | 65-70 |

Izvor: dopis poduzetnika AGROKORA d.d. od 31. svibnja
2005.

Obrada: Agencija za zaštitu tržišnog natjecanja

Podaci o najvećim dobavljačima mesnih proizvoda
(prerađevina) od svinjskog i junećeg mesa pokazuju da niti jedan od dobavljača
sa navedene liste nema znatniji udjel u ukupnoj nabavi navedene vrste
proizvoda, u 2003., niti u 2004. godini. Analizom ovih podataka proizlazi
povećanje nabave mesnih proizvoda (prerađevina) od junećeg i svinjskog mesa Konzuma d.d. u 2004., u odnosu na prethodnu godinu, od
poduzetnika u sastavu koncerna Agrokor, dok u isto vrijeme Konzum
d.d. smanjuje nabavu tih proizvoda u 2004. u odnosu na 2003., od ostalih
poduzetnika koji nisu povezani sa prijaviteljem koncentracije.

Poduzetnik AGROKOR d.d. je u prijavi
koncentracije istaknuo da namjerava povećati proizvodnju i prodaju svježeg
junećeg i svinjskog mesa poduzetnika PIK VRBOVEC d.d. uz plasman tog mesa u
razgranatoj maloprodajnoj mreži Konzuma s obzirom da
trenutne potrebe Konzumove mreže nadilaze proizvodne
kapacitete koncerna Agrokor. Za očekivati je da će takvo postupanje poduzetnika
AGROKOR d.d. rezultirati daljnjim povećanjem udjela nabave Konzuma
d.d. od poduzetnika PIK VRBOVEC d.d. uz smanjenje nabave svježeg junećeg i
svinjskog mesa od drugih poduzetnika, konkurenata na navedenom mjerodavnom
tržištu.

Dakle, uvidom u listu najvećih dobavljača
svježeg svinjskog i junećeg mesa poduzetnika Konzum
d.d., u 2003. i 2004. godini utvrđeno je da su najveći dobavljači navedenog
poduzetnika najvećim dijelom poduzetnici povezani sa prijaviteljem
koncentracije, te da se u 2004. godini udjel «vanjskih dobavljača» navedenih
proizvoda smanjuje u korist poduzetnika povezanih sa poduzetnikom AGROKOR d.d.

*Analiza dokumentacije »Ekonomsko-financijska ocjena projekta
PIK VRBOVEC d.d.«*

Poduzetnik AGROKOR d.d. je, u privitku dopisa od
19. travnja 2005. dostavio, između ostaloga, »Ekonomsko-financijsku ocjenu
projekta PIK VRBOVEC d.d.« iz veljače 2005. godine, iz koje proizlazi da će
proizvodi PIK VRBOVCA d.d. zadovoljavati potrebe Konzumove
maloprodajne mreže, hrvatskog tržišta te izvoza.

Naime, AGROKOR d.d. će kroz PIK VRBOVEC d.d. i
kroz formiranje novog sustava biti u mogućnosti dostići potrebnu razinu
ekonomije obujma koja mu osigurava proizvodnju cjenovno konkurentnih mesnih
proizvoda, koja bi nadomjestila trenutne potrebe za uvozom mesnih proizvoda.
Nadalje, navodi se da trenutne potrebe Konzumove
maloprodajne mreže nadilaze proizvodne kapacitete vlastite prerađivačke i
pakirne industrije mesa te da će povećanje iskorištenosti kapaciteta PIK
VRBOVCA d.d. poboljšati ponudu u maloprodaji.

Ovim se navodima potvrđuje da Konzum d.d. ima veću potrebu za svježim mesom i mesnim
prerađevinama od ponude istog u svojoj maloprodajnoj mreži, a istodobno nije
iskoristio mogućnost nabave tih proizvoda iz drugih izvora, odnosno domaćih dobavljača
ili uvoznika, konkurenata na mjerodavnom tržištu svježeg mesa i mesnih
prerađevina. Navedenu potrebu za mesom i mesnim prerađevinama Konzum mreža će, tek provedbom koncentracije, početi
zadovoljavati nabavkom proizvoda upravo od PIK VRBOVCA d.d.

8. GOSPODARSKE PREDNOSTI
I PREDNOSTI ZA POTROŠAČE

Podnositelj prijave, poduzetnik AGROKOR d.d.,
sukladno odred­bi članka 18. ZZTN, te članka 11. točke 17. i točke 18. Uredbe o
koncentracijama, u prijavi namjere koncentracije navodi gospodarske prednosti te
prednosti za potrošače koje će proizaći iz provedbe navedene koncentracije i
kojima dokazuje da će provedba predmet­ne koncentracije proizvesti učinke koji
će dovesti do takvog jačanja tržišnog natjecanja, koje će biti značajnije od
negativnih učinaka stvaranja ili jačanja vladajućeg položaja sudionika
koncentracije.

8. 1. GOSPODARSKE
PREDNOSTI KONCENTRACIJE

Prema obrazloženju podnositelja prijave,
stjecanjem poduzetnika PIK VRBOVEC d.d. očekuje se povećanje proizvodnje i
prodaje proizvoda tog poduzetnika kojima će se kroz razgranatu maloprodajnu
mrežu poduzetnika Konzum d.d. omogućiti dostupnost
potrošačima na cijelom teritoriju Republike Hrvatske. Također, poduzetnik
AGROKOR d.d. očekuje da će, povećanjem i modernizacijom proizvodnje navedeni
proizvodi postati cjenovno prihvatljivi, te će na taj način postati
konkurentniji sve jačoj i brojnijoj inozemnoj konkurenciji. Sve navedeno
omogućit će profitabilno poslovanje poduzetnika PIK VRBOVEC d.d. što će u
konačnici rezultirati očuvanjem radnih mjesta a što je, smatra podnositelj
prijave, u gospodarskom interesu Republike Hrvatske.

8. 2. PREDNOSTI ZA
POTROŠAČE

U svom obrazloženju podnositelj prijave navodi
da će, sa stajališta interesa potrošača, provedba koncentracije utjecati na
povoljnije cijene proizvoda koje proizvodi poduzetnik PIK VRBOVEC d.d., njihovu
distribuciju na cjelokupnom teritoriju Republike Hrvatske te na povećanje
kvalitete navedenih proizvoda.

9. ANALIZA UČINAKA
KONCENTRACIJE

Pri ocjeni dopuštenosti koncentracije, Agencija
je, sukladno članku 25., stavku 2. ZZTN, odnosno članku 19. Uredbe o
koncentracijama, razmatrala prednosti i učinke koji bi nastupili provedbom
koncentracije, kao i moguće zapreke za pristup utvrđenim mjerodavnim tržištima.

Budući da je pri ocjeni predmetne koncentracije,
s obzirom na njezine specifičnosti, utvrđeno više mjerodavnih tržišta u
proizvod­nom smislu, analizirana je struktura svakog
pojedinog od utvrđenih mjerodavnih tržišta. Pri tome se vodilo računa o tome da
će provedbom koncentracije struktura koncerna Agrokor i djelatnosti koje
obavljaju članice koncerna obuhvaćati sve faze proizvodnog ciklusa:

– od faze proizvodnje poljoprivrednih kultura,
skladištenja i prerade žitarica te proizvodnje stočne hrane,

– farme (faza uzgoja i klanja stoke),

– proizvodnje mesa i mesnih prerađevina,

– plasiranja tih proizvoda putem trgovine na
veliko drugim poduzetnicima,

– sve do faze trgovine na malo u vlastitim
nespecijaliziranim prodavaonicama, odnosno putem Konzumove
mreže trgovine na malo.

Slijedom navedenog, utvrđeno je da je *mjerodavno tržište svježeg junećeg i
svinjskog mesa i mesnih prerađevina od junećeg i svinjskog mesa na teritoriju
Republike Hrvatske*, odnosno svako od posebno utvrđenih mjerodavnih tržišta
prema vrsti mesa, odnosno mesnih prerađevina, unutar mjerodavnog tržišta mesa i
mesnih prerađevina, po broju tržišnih takmaca i njihovom tržišnom udjelu,
relativno dobro strukturirano.

Izuzetak je mjerodavno tržište proizvodnje i
uvoza svježih kobasica od mesa, miješanog mesa ili iznutrica budući da podaci o
strukturi navedenog mjerodavnog tržišta u 2004. godini na području Republike
Hrvatske pokazuju da je isto nepovoljno strukturirano te ima značajke oligopola. Naime, vodeći poduzetnik na navedenom tržištu u
2004. godini je poduzetnik Danica d.o.o., dok njegov prvi tržišni takmac,
provedbom koncentracije postaje poduzetnik AGROKOR d.d., sa tržišnim udjelom od
…\* posto. Ostali sudionici na navedenom mjerodavnom tržištu ostvaruju udjel
manji od 10 posto.

Također, podaci o strukturi mjerodavnog tržišta
proizvodnje i uvoza trajnih kobasica od mesa, miješanog mesa ili iznutrica u
2004. godini na području Republike Hrvatske pokazuju da je i to tržište na
sličan način kao i prethodno nepovoljno strukturirano budući da provedbom
koncentracije poduzetnik AGROKOR d.d., putem povezanih poduzetnika, postaje
vodeći tržišni takmac na navedenom mjerodavnom tržištu i ostvaruje tržišni
udjel od …\* posto. Prvi sljedeći konkurent je poduzetnik Gavrilović d.o.o.,
zatim slijedi poduzetnik PPK d.d., dok svi ostali konkurenti ostvaruju manje od
10 posto na navedenom mjerodavnom tržištu.

*Na
mjerodavnim tržištima proizvodnje svježeg junećeg i svinjskog mesa i mesnih
prerađevina od junećeg i svinjskog mesa u Republici Hrvatskoj, predmetna
koncentracija neće proizvesti negativne učinke sa stajališta tržišnog
natjecanja*.
S tim u svezi, vezani su i navodi podnositelja prijave pod točkom 17., te pod
točkom 18. prijave da će, provedbom predmetne koncentracije: cit: »povećati proizvodnju i prodaju proizvoda poduzetnika
PIK VRBOVEC d.d. kroz svoju razgranatu maloprodajnu i distributivnu mrežu, te
time omogućiti dostupnost istih potrošačima na cjelokupnom području Republike
Hrvatske i da bi, uz spomenuto povećanje proizvodnje i efikasnosti, navedeni
proizvodi trebali postati i cjenovno prihvatljiviji, da bi se, na taj način,
poduzetnik PIK VRBOVEC d.d. lakše nosio sa sve jačom i brojnijom domaćom i
stranom konkurencijom. Ovime će se zadovoljiti potrebe Konzumove
maloprodajne mreže te će uz sinergijske učinke poduzetnik AGROKOR d.d. biti u
mogućnosti dosegnuti potrebni nivo ekonomije obujma koji mu osigurava
proizvodnju cjenovno konkurentnog proizvoda (svježeg mesa i mesnih
prerađevina)«.

Struktura *mjerodavnog
tržišta trgovine na malo mješovitom robom* analizirana je na nacionalnoj
razini, *kao cjelokupni teritorij
Republike Hrvatske*, ali i na lokalnoj razini, odnosno na razini županija u
Republici Hrvatskoj.

Analiza strukture navedenog mjerodavnog tržišta
na nacionalnoj razini, odnosno na cijelom teritoriju Republike Hrvatske, provedena
zbog stjecanja uvida u tržišni položaj strateških grupacija koje djeluju na
navedenom mjerodavnom tržištu, pokazala je da je riječ o *asimetričnom, nepovoljno strukturiranom tržištu* zbog činjenice da
je poduzetnik AGROKOR d.d. putem povezanog poduzetnika *Konzum* *d.d*., koji provedbom koncentracije ostvaruje tržišni udjel od …\* *posto, apsolutno najjači poduzetnik na
mjerodavnom tržištu, odnosno da njegov prvi konkurent na navedenom mjerodavnom
tržištu ima više nego dvostruko manji tržišni udjel*, dok svi ostali tržišni
takmaci ostvaruju tržišni udjel manji od 10 posto.

Budući da su rezultati preliminarne analize
koncentracije pokazali da će vertikalno integriranje dovesti do horizontalnih
učinaka na lokalnim odnosno županijskim razinama trgovine na malo mješovitom
robom, struktura navedenog mjerodavnog tržišta analizirana je na lokalnoj,
odnosno županijskoj razini. Provedena je analiza tržišta na malo mješovitom
robom u svim županijama, međutim izdvojene su one županije u kojima su oba
sudionika koncentracije, odnosno s njima povezani poduzetnici, obavljali
djelatnost trgovine na malo mješovitom robom u 2004. godini.

Provedena je analiza pokazala da struktura *županijskog tržišta trgovine na malo
mješovitom robom* prema broju tržišnih takmaca i njihovom tržišnom udjelu *oscilira, i to od relativno dobro
strukturiranih županijskih tržišta*, kao što su primjerice tržište
Osječko-baranjske, Brodsko-posavske, Bjelovarsko-bilogorske i Zadarske
županije, *do nepovoljno strukturiranih
tržišta.* Nepovoljno su strukturirana i tržišta Požeško-slavonske županije
gdje je vodeći poduzetnik Presoflex d.o.o. a njegovi
tržišni takmaci su K.T.C. d.o.o. i Billa d.o.o. putem
povezanog poduzetnika Minaco d.o.o., dok svi ostali
konkurenti imaju manje od 5 posto udjela, zatim tržište Šibensko-kninske
županije, na kojem je vodeći poduzetnik Joly J.B.S.
d.o.o., njegov prvi tržišni takmac Konzum d.d. ima
udjel od …\* posto a ostali konkurenti ostvaruju manje od 10 posto udjela.

Nepovoljno strukturirano je i *tržište Varaždinske županije, na kojem je
poduzetnik Konzum d.d. u vladajućem položaj sa
tržišnim udjelom većim od 40 posto*, dok je prvi sljedeći tržišni takmac,
poduzetnik Trgonom d.o.o., koji ostvaruje više nego
dvostruko manji tržišni udjel, zatim *tržište
Zagrebačke županije, na kojem je u vladajućem položaju poduzetnik Konzum d.d. sa više od 40 posto tržišnog udjela*, dok
njegov prvi tržišni takmac Mercator-H d.o.o.
ostvaruje više nego dvostruko manji tržišni udjel.

Na tržištu grada Zagreba poduzetnik Konzum d.d. ostvaruje …\* posto tržišnog udjela a prvi
tržišni takmac Getro d.o.o. ostvaruje dvostruko manji
tržišni udjel, a svi ostali konkurenti imaju manje od 10 posto udjela.

*Struktura
mjerodavnog tržišta trgovine na veliko svježim junećim i svinjskim mesom i
mesnim prerađevinama od junećeg i svinjskog mesa na teritoriju Republike
Hrvatske*
u promatranim godinama *je nepovoljna*.
Naime, poduzetnik AGROKOR d.d., putem poduzetnika Konzum
d.d. i njegovog veleprodajnog lanca Velpro te sa njim
povezanog poduzetnika BELJE d.d., svoj visoki prijekoncentracijski
tržišni udjel, odnosno vladajući položaj u smislu članka 15. stavak 1. točka 2.
ZZTN, provedbom koncentracije jača stjecanjem tržišnog udjela svog prvog
tržišnog takmaca, poduzetnika PIK VRBOVEC d.d.

Na taj način *poduzetnik
AGROKOR d.d. ostvaruje tržišni udjel veći od 40 posto, čime dolazi u vladajući
položaj na navedenom mjerodavnom tržištu u 2004. godini u smislu članka 15.
stavak 3. ZZTN*. Provedbom koncentracije prvi konkurent na navedenom
mjerodavnom tržištu u 2004. postaje poduzetnik Metro Cash & Carry d.o.o., dok svi
ostali poduzetnici na navedenom mjerodavnom tržištu imaju manje od 10 posto.

*Analiza
liste najvećih dobavljača svježim junećim i svinjskim mesom i mesnim
prerađevinama od junećeg i svinjskog mesa poduzetnika Konzum
d.d.*
potvrdila je problem koji proizlazi iz vertikalne integracije koncerna Agrokor
s proizvođačem mesa i mesnih prerađevina, odnosno s poduzetnikom PIK VRBOVEC
d.d. Naime, takva *potpuna vertikalna
integracija može prouzročiti ozbiljne negativne učinke na tržišno natjecanje na
utvrđenim mjerodavnim tržištima*.

Analiza zaprimljenih podataka iz liste najvećih
dobavljača svježeg junećeg i svinjskog mesa i mesnih prerađevina od junećeg i
svinjskog mesa poduzetnika Konzum d.d. u 2003. i
2004. godini pokazuje, u 2004. u odnosu na prethodnu godinu, *trend smanjivanja nabave navedenih proizvoda
poduzetnika Konzum d.d. od poduzetnika izvan sastava
koncerna Agrokor, u korist poduzetnika u sastavu navedenog koncerna*.

Sa stajališta krajnjeg potrošača stjecanjem većinskog
udjela poduzetnika AGROKOR d.d. u poduzetniku PIK VRBOVEC d.d. dolazi do
vertikalne integracije navedenih poduzetnika, što može proizvesti negativne
učinke za kupce u veleprodaji a u konačnici i za krajnje potrošače. Proizvodnja
proizvoda PIK VRBOVEC d.d. bit će pod vlastitim trgovačkim znakom usmjerena za
opskrbu maloprodajnog lanca Konzuma d.d., te na
opskrbu ostalih trgovaca na malo putem veleprodajnog lanca »Velpro«,
što može rezultirati smanjenjem ponude i mogućnosti izbora za potrošače. Postoji
opasnost da će se kroz manipuliranje ponudom odnosno asortimanom izravno
utjecati na potrošnju i izbor krajnjeg potrošača, dok će se s druge strane
stvoriti neravnopravni položaj ostalih proizvođača mesa, u odnosu na dostupnost
njihovih proizvoda u trgovačkom lancu koncerna Agrokor. Podaci o već ostvarenom
povećanju veleprodajnih cijena proizvoda poduzetnika PIK VRBOVEC d.d. od 10 do
15 posto, ukoliko se smanji broj dobavljača navedenih proizvoda, može
prouzročiti povećanje maloprodajnih cijena za krajnje kupce, odnosno potrošače.

U pogledu mogućnosti opskrbe tržišta proizvodima
poduzetnika PIK VRBOVEC d.d. vjerojatno je, kao što i navodi podnositelj
prijave koncentracije, da će doći do racionalizacije odnosno ekonomičnije
organizacije poslovanja.

\_\_\_\_\_\_
\*ispušteno
kao poslovna tajna

10. KOMPARATIVNA PRAKSA
EUROPSKE KOMISIJE I ZEMALJA ČLANICA EUROPSKE UNIJE

Kako je to propisano člankom 35. stavak 3. ZZTN,
Agencija se, u interesu provođenja sveobuhvatne ekonomske i pravne analize,
radi prikupljanja podataka o primjerima vertikalnih koncentracija poduzetnika s
horizontalnim učincima na mjerodavnom tržištu, te određivanja odgovarajućih
mjera za otklanjanje negativnih učinaka koncentracije, vodila komparativnom
praksom Europske komisije i zemalja članica EU. U tu svrhu Agencija je provela
analizu relevantne prakse Europske komisije i odgovarajuće komparativne prakse
europskih zemalja. Agencija je zaprimila odgovore od sljedećih zemalja:
Austrije, Bugarske, Republike Češke, Danske, Finske, Francuske, Litve,
Mađarske, Nizozemske, Njemačke, Poljske, Slovenije, Švedske, Švicarske i Velike
Britanije.

Uvidom u komparativnu praksu Europske komisije,
te europskih zemalja utvrđeno je da se u primjerima koncentracija koje imaju
negativan učinak na tržišno natjecanje kao najučinkovitije primjenjuju strukturne
mjere, i to: prodaja dijela podružnica, trgovina poduzetnika ili prodaja
proizvoda određenog trgovačkog znaka (branda) sa svim
pripadajućim pravima kao što su: licenca, prava intelektualnog vlasništva, uz
imenovanje neovisnog povjerenika koji će pratiti provedbu restrukturiranja.

11. OCJENA DOPUŠTENOSTI
KONCENTRACIJE U POSTUPKU NA DRUGOJ RAZINI

Prikupljeni dokazi, podaci i obavijesti, te na
tome utemeljeni rezultati postupka, s obzirom na djelatnosti poduzetnika –
sudionika koncentracije i kapitalnu povezanost poduzetnika u sastavu koncerna
Agrokor, ukazali su na moguće negativne učinke koncentracije na tržišno
natjecanje.

Poduzetnici u sastavu koncerna Agrokor, odnosno
poduzetnik BIM d.o.o., čija je djelatnost obustavljena krajem 2004. godine i
poduzetnik BELJE d.d., obavljaju djelatnost proizvodnje svježeg mesa i mesnih
prerađevina. Provedbom predmetne koncentracije, odnosno stjecanjem poduzetnika
PIK VRBOVEC d.d., dolazi do povećanja tržišnog udjela poduzetnika AGROKOR d.d.
u navedenoj djelatnosti. Međutim, zbog relativno lošeg tržišnog položaja tih
poduzetnika i njihovog niskog tržišnog udjela u toj se djelatnosti ne
predviđaju negativni učinci na tržišno natjecanje.

S obzirom da se poduzetnici u sastavu koncerna
Agrokor, između ostalog, bave trgovinom na malo mješovitom robom, koja obuhvaća
i trgovinu prehrambenim proizvodima, koncentracijom s proizvođačem svježeg mesa
i mesnih prerađevina dolazi do vertikalne integracije. Kako poduzetnik PIK
VRBOVEC d.d. u svojoj djelatnosti ima i uzgoj i klanje stoke riječ je o
potpunom vertikalnom zatvaranju, od početne sirovine do krajnjeg potrošača.
Vertikalna integracija i ponuda isključivo proizvoda poduzetnika u sastavu
koncerna Agrokor u kombinaciji sa širokom rasprostranjenošću Konzumove mreže trgovine na malo može dovesti do
ograničavanja ponude proizvoda drugih, konkurentnih proizvođača za krajnje
potrošače.

Nadalje, budući da se poduzetnik PIK VRBOVEC
d.d., između ostaloga bavi i trgovinom na malo mješovitom robom, moguće je da
na lokalnim razinama (županijama) dođe do preklapanja maloprodajnih aktivnosti
i stvaranja ili jačanja vladajućeg položaja poduzetnika Konzum
d.d., poduzetnika u sastavu koncerna Agrokor.

Poduzetnici u sastavu koncerna Agrokor, ali i
poduzetnik PIK VRBOVEC d.d., obavljaju djelatnost veleprodaje svježeg mesa i
mesnih prerađevina, tako da i na tom području dolazi do preklapanja djelatnosti
sudionika koncentracije. Štoviše, na tom su tržištu navedeni poduzetnici vodeći
tržišni takmaci. Mogući negativni učinak na tržišno natjecanje, koji bi se
mogao pojaviti u takvoj situaciji, je usmjeravanje veleprodajnih tokova
proizvođača PIK VRBOVEC d.d. isključivo na maloprodaju koncerna Agrokor na
silaznom tržištu trgovine na malo mješovitom robom, kao i smanjenje ponude
prema drugim trgovcima mesom na veliko.

Iz svega rečenog proizlazi kako je riječ o
koncentraciji koja stvara vertikalnu integraciju s mogućim horizontalnim
učincima na razini djelatnosti trgovine na malo mješovitom robom i trgovine na
veliko svježim junećim i svinjskim mesom i mesnim prerađevinama od junećeg i
svinjskog mesa. Međutim, istovremeno treba imati na umu specifičnosti predmetne
koncentracije. Poduzetnik PIK VRBOVEC d.d. je u znatnim poteškoćama, kojem je
preuzimanje od strane jedne od najvećih hrvatskih kompanija značilo dugoročni
nastavak poslovanja i očuvanje infrastrukture i radnih mjesta.

Vijeće je, na 41. sjednici, održanoj 29. lipnja
2005., ocijenilo da prikupljeni dokazi, podaci i obavijesti, te na tome
utemeljeni rezultati prethodnog postupka, ukazuju da bi, u konkretnom slučaju,
provedba koncentracije mogla imati za posljedicu značajno sprječavanje,
ograničavanje ili narušavanje tržišnog natjecanja na utvrđenim mjerodavnim
tržištima. Slijedom navedenog, Agencija je 29. lipnja 2005., sukladno članku
26. stavku 3. ZZTN, donijela zaključak, klasa: UP/I 030-02/2004-02/90; urbroj: 580-02-05-41-56, kojim se pokreće postupak ocjene
koncentracije poduzetnika (tzv. postupak ocjene
koncentracije na drugoj razini).

U nastavku postupka, Vijeće je na 44. sjednici,
održanoj 1. rujna 2005. zaključilo da je u predmetnom slučaju riječ o
vertikalnoj koncentraciji poduzetnika sa značajnim horizontalnim učincima na
utvrđenim mjerodavnim tržištima, te da je radi sveobuhvatne ekonomske i pravne
analize navedene koncentracije, za utvrđivanje činjeničnog stanja i ocjenu
dokaza, potrebno izvršiti dopunske analize, odnosno prikupiti dodatne podatke i
očitovanja. Stoga je Agencija, 1. rujna 2005. sukladno članku 56. stavku 5.
ZZTN-a, donijela zaključak, klasa UP/I 030-02/2004-02/90, urbroj:
580-02-05-41-94, kojim se rok za donošenje rješenja produžuje za tri mjeseca.

12. JAVNI POZIV
PODUZETNICIMA ZA DOSTAVLJANJEM PRIMJEDABA I MIŠLJENJA O UČINCIMA PREDMETNE
KONCENTRACIJE

U cilju prikupljanja podataka potrebnih za
izradu ekonomske i pravne analize, Agencija je, sukladno članku 37. točka 8. i
točka 9. ZZTN i članku 94. ZoUP-a objavila Javni poziv poduzetnicima za
dostavljanjem primjedaba i mišljenja. Javni poziv, klasa: gornja, urbroj: 580-02-05-12-43, objavljen je 1. lipnja 2005. na
službenim web stranicama Agencije (*www.crocompet.hr*).

Agencija je navedenim javnim pozivom pozvala sve
poduzetnike koji djeluju na preliminarnom analizom utvrđenim mjerodavnim
tržištima u Republici Hrvatskoj:

1. proizvodnja i obrada svježeg junećeg i svinjskog
mesa, u cijelim komadima i sječenoga na komade,

2. proizvodnja svježih, polutrajnih i trajnih
kobasica od mesa, miješanog mesa ili iznutrica,

3. proizvodnja polutrajnih i trajnih
suhomesnatih proizvoda,

4. proizvodnja suhe slanine,

5. proizvodnja polutrajnih i trajnih proizvoda u
limenkama od mesa uz dodatke odabranih začina te drugih sastojaka, npr. paštete, naresci, šunka i dr.,

6. proizvodnja masnoća (masti i loja),

7. proizvodnja brašna,

8. proizvodnja stočne hrane,

9. proizvodnja (klanje) i obrada mesa peradi
(tovni pilići),

10. proizvodnja svježih sireva, topljenih sireva
i polutvrdih sireva,

11. trgovine na malo mješovitom robom, pretežno
hranom, pićima i higijenskim proizvodima za domaćinstvo (u nespecijaliziranim
prodavaonicama, samoposluživanjima, supermarketima i hipermarketima),

12. trgovina na veliko mesom i mesnim
proizvodima od junećeg i svinjskog mesa, te mesa peradi.

Pozvani su i svi poduzetnici koji djeluju na
drugim tržištima na kojima bi navedena koncentracija mogla imati učinke na
tržišno natjecanje (uzlazna, silazna, susjedna tržišta), strukovne udruge,
udruge poslodavaca, udruge za zaštitu potrošača, te ostale osobe koje nisu
stranke u postupku odnosno njihovi tržišni takmaci, ali za koje se može razumno
pretpostaviti da imaju saznanja o odnosima na spomenutim mjerodavnim tržištima,
da dostave svoje primjedbe, stavove i mišljenja o mogućim konkretnim značajnim
učincima koncentracije na njihovo poslovanje, kao i na moguće značajne učinke
iste na tržišno natjecanje na navedenim tržištima u cjelini.

Utvrđen je rok za dostavu primjedbi i mišljenja
Agenciji u pisanom obliku do 11. lipnja 2005.

Do isteka roka utvrđenog javnim pozivom za
dostavu pisanih primjedbi i mišljenja Agencija nije zaprimila niti jedan
odgovor.

Također, Agencija je 22. srpnja 2004. izravno
uputila dopise sa zahtjevom za dostavu mišljenja o tržišnim učincima provedbe
predmetne koncentracije poduzetnicima koji obavljaju djelatnost trgovine na
malo mješovitom robom u Republici Hrvatskoj i koji su najveći tržišni takmaci
poduzetnika Konzum d.d., poduzetnika u sastavu
koncerna Agrokor, na mjerodavnom tržištu trgovine na malo mješovitom robom,
pretežno hranom, pićima i higijenskim proizvodima za domaćinstvo u Republici
Hrvatskoj, te poduzetnicima koji obavljaju trgovinu na veliko svježim mesom i
mesnim prerađevinama i koji su ostvarili najveće tržišne udjele na mjerodavnom
tržištu trgovine na veliko svježim junećim i svinjskim mesom i mesnim
prerađevinama od junećeg i svinjskog mesa u Republici Hrvatskoj.

Navedeni dopisi su također upućeni udrugama za
zaštitu potrošača i to: Hrvatskoj udruzi za zaštitu potrošača, Zagreb; udrugama
»Potrošač«, Zagreb; »Potrošač«, Osijek i »Potrošač«, Varaždin te Hrvatskoj
udruzi poslodavaca, Udruzi prehrambene industrije i poljoprivrede i Udruzi
trgovine, Zagreb.

Agencija je, imajući u vidu djelatnost prethodno
spomenutih poduzetnika koji djeluju na jednom ili na oba navedena tržišta, te
imajući u vidu interese i položaj potrošača čije interese zastupaju spomenute
udruge, zatražila dostavu mišljenja o mogućim tržišnim učincima navedenih
koncentracija, posebice s obzirom na:

– mogućnost nabave proizvoda od svježeg mesa i
mesnih prerađevina od dobavljača u veleprodaji u slučaju uspostave zatvorenog
vertikalnog lanca kao posljedice provedbe navedene koncentracije,

– ponudu proizvoda različitog trgovačkog znaka
od svježeg mesa i mesnih prerađevina kupcima u maloprodaji u slučaju uspostave
zatvorenog vertikalnog lanca kao posljedice provedbe navedene koncentracije,

– mogućnost povećane koncentriranosti sudionika
koncentracije nakon njezine provedbe na tržištima trgovine na malo mješovitom
robom, odnosno veleprodaje proizvoda od svježeg mesa i mesnih prerađevina na
razini županija.

Sukladno obvezi Agencije, temeljem članka 19.
Uredbe o koncentracijama, kojim je propisano da je Agencija, prilikom ocjene
dopuštenosti koncentracije, dužna razmotriti sve moguće prednosti i učinke koji
bi nastupili provedbom prijavljene koncentracije, namjera navedenih dopisa bila
je da tako prikupljeni podaci pridonesu pojašnjenju odnosno boljem
razumijevanju odnosa i stanja na navedenim mjerodavnim tržištima.

12. 1. MIŠLJENJA
ANKETIRANIH PODUZETNIKA – TRŽIŠNIH TAKMACA PODUZETNIKA AGROKOR d.d. O UČINCIMA
KONCENTRACIJE NA UTVRĐENIM MJERODAVNIM TRŽIŠTIMA

Najveći broj poduzetnika od kojih je zatraženo
mišljenje prema kriterijima tržišne snage na mjerodavnom tržištu trgovine na
malo mješovitom robom, pretežno hranom, pićima i higijenskim proizvodima za
domaćinstvo (u nespecijaliziranim prodavaonicama, samoposluživanjima,
supermarketima i hipermarketima) i mjerodavnom
tržištu trgovine na veliko mesom i mesnim proizvodima od junećeg i svinjskog
mesa, očitovao se kako smatra da će predmetna koncentracija imati negativne
posljedice na tržišna kretanja kako u segmentu veleprodaje, tako i u segmentu
trgovine na malo mješovitom robom, na način da će se izrazito smanjiti
dostupnost proizvoda poduzetnika PIK VRBOVEC d.d. svim kupcima. Anketirani
poduzetnici smatraju da bi svako preferiranje poduzetnika u sastavu koncerna
Agrokor, u segmentu opskrbe od strane poduzetnika PIK VRBOVEC d.d., dovelo do
poremećaja u distributivnom lancu proizvoda predmetnih poduzetnika do krajnjih
potrošača. Naime, za očekivati je da će zbog vertikalne koncentracije
proizvođača mesa i najjačeg trgovačkog lanca u zemlji, kroz kanale nabave i
distribucije, neminovno doći do kontrole tržišta mesa, kako cjenovno tako i
količinski, te da će stoga provedba predmetne koncentracije poduzetnika imati
negativne učinke za potrošače i za trgovinu predmetnim proizvodima.

Anketirani poduzetnici nadalje navode da je
poduzetnik PIK VRBOVEC d.d. neposredno nakon »preuzimanja« od strane
poduzetnika AGROKOR d.d. promijenio uvjete poslovanja, odnosno značajno povisio
cijene svojih proizvoda što je nužno dovelo do prestanka njihove suradnje i
nabave tih proizvoda od poduzetnika PIK VRBOVEC d.d. Mišljenje je većine
anketiranih poduzetnika, da je provedba koncentracije imala za posljedicu
uspostavu zatvorenog vertikalnog lanca na način da Konzum
d.d., poduzetnik u sastavu koncerna Agrokor neće kupovati robu drugih
proizvođača mesa te će time kratkoročno narušiti njihov položaj na tržištu.
Uslijed toga je, smatraju isti, zastupljenost ostalih proizvođača mesa odnosno
ponuda proizvoda različitog trgovačkog znaka raznih proizvođača za krajnjeg
potrošača uvelike smanjena.

Preuzimanjem poduzetnika PIK VRBOVEC d.d., koji
s obzirom na proizvodne kapacitete zauzima najznačajnije mjesto u industriji
mesa i mesnih prerađevina, od strane poduzetnika AGROKOR d.d., koji pak ima najveći
maloprodajni lanac trgovina mješovitom robom (sa njihovom dobrom zemljopisnom
rasprostranjenošću) kao i veleprodajni lanac «Velpro»,
te s obzirom na kretanja u hrvatskoj industriji mesa i mesnih prerađevina,
dovesti će nužno do ograničavanja mogućnosti nabave proizvoda poduzetnika PIK
VRBOVEC d.d. za trgovce na malo. Uslijed navedenog, smatraju anketirani
poduzetnici, doći će do povećanja nabavnih cijena proizvoda poduzetnika PIK
VRBOVEC d.d. Zbog uspostave vertikalne integracije zastupljenost ostalih proizvođača
mesa, odnosno ponuda proizvoda različitog trgovačkog znaka raznih proizvođača
za krajnjeg potrošača biti će uvelike smanjena.

Na ponudu proizvoda različitih proizvođača, smatra
najveći broj anketiranih poduzetnika, utječe značajan tržišni udjel poduzetnika
Konzum d.d., koji putem svog veleprodajnog lanca »Velpro« utječe na dostupnost različitog asortimana za
krajnjeg potrošača. Proizvodnja proizvoda poduzetnika PIK VRBOVEC d.d. bit će
usmjerena na opskrbu maloprodajnog lanca Konzuma d.d.
i to pod vlastitim trgovačkim znakom, te na opskrbu ostalih trgovaca na malo
putem veleprodajnog lanca »Velpro«, što će
rezultirati smanjenjem ponude za potrošače. Isti nadalje navode da će provedba
koncentracije, ukoliko se smanji broj dobavljača, povisiti nabavnu cijenu
svježeg mesa i salama koja će dovesti do povećanja maloprodajnih cijena istih
proizvoda za krajnje kupce. Naime, proizvodi PIK VRBOVCA d.d. su u veleprodaji
već danas skuplji za 10 do 15 posto.

Dio anketiranih poduzetnika u svojim kratkim
očitovanjima navode da smatraju da ne postoje osobito značajni negativni učinci
provedbe predmetnih koncentracije na tržištu.

Nadalje, Hrvatska udruga poslodavaca – Udruga
prehrambene industrije i poljoprivrede, u mišljenju od 26. srpnja 2005.,
polazeći od očitovanja svojih članica, smatra da učinci predmetne koncentracije
neće ugroziti i narušiti tržišno natjecanje kako na tržištu trgovine na malo
mješovitom robom, pretežno hranom, pićima i higijenskim proizvodima za
domaćinstvo (u nespecijaliziranim prodavaonicama, samoposluživanjima,
supermarketima i hipermarketima) tako i na tržištu
trgovine na veliko mesom i mesnim prerađevinama od junećeg i svinjskog mesa.

Sličnog je mišljenja i Hrvatska udruga
poslodavaca – Udruga trgovine, koja u dopisu od 11. kolovoza 2005. ističe da
neće biti negativnih učinka koncentracije na tržišno natjecanje, kako na
tržištu trgovine na malo mješovitom robom, pretežno hranom, pićima i
higijenskim proizvodima za domaćinstvo, tako i na tržištu trgovine na veliko
mesom i mesnim prerađevinama od junećeg i svinjskog mesa, te navodi da je na
tržištu Republike Hrvatske prisutan veći broj domaćih proizvođača mesa i
uvoznika. Navedena Udruga smatra da sinergijski tržišni učinci koncentracije
neće djelovati negativno niti ograničiti tržišno natjecanje na utvrđenim
mjerodavnim tržištima.

Nadalje, Hrvatska udruga za zaštitu potrošača,
Zagreb, u mišljenju od 1. listopada 2005. ističe da koncentracija poduzetnika,
kako horizontalna tako i vertikalna, ukoliko ima za posljedicu vladajući
položaj na tržištu, neminovno dovodi do nametanja poslovnih ciljeva najjačeg
poduzetnika. Posljedice su uglavnom dugoročno loše za stanje na tržištu. Na
strani ponude uvjetuju se duži rokovi plaćanja, minimiziranje nabavne cijene do
razine na kojoj proizvođači gotovo da ne mogu pokrivati troškove poslovanja, pa
dolazi do smanjivanja kvalitete proizvoda. Na strani ponude se zbog nametanja
poslovnih ciljeva najjačeg poduzetnika asortiman roba kreira u skladu s
njegovim ciljevima pa dolazi do suženja asortimana i smanjenja mogućnosti
izbora za potrošače.

Udruga smatra da su učinci na odvijanje nabave
zbog postojeće koncentracije u sektoru maloprodaje mješovitom robom (i
značajnog tržišnog položaja Konzuma d.d.) nametanje
dugih rokova plaćanja i snažni cjenovni pritisak na dobavljače izvan koncerna
Agrokor, što je rezultiralo djelomičnim odustajanjem od poslovanja nekih
poduzetnika s tim koncernom. Učinke koncentracije dodatno povećava činjenica da
poduzetnik Konzum d.d. obavljanjem trgovine na veliko
mješovitom robom putem centara „Velpro» znatno
sudjeluje u opskrbi malih prodavaonica „u susjedstvu» te se struktura
asortimana roba prenosi i na te prodavaonice i dijelom diktira struktura ponude
potrošačima. Stjecanjem većinskih udjela AGROKORA d.d. u temeljnom kapitalu
poduzetnika PIK VRBOVEC d.d., uz odvijanje poslovanja najjačeg maloprodajnog
lanca Konzuma d.d., poduzetnik AGROKOR d.d. direktno
može utjecati na širinu i dubinu ponude potrošačima (putem povećanja proizvoda
trgovačkog znaka K-plus i smanjivanja proizvoda drugih proizvođača, a tijekom
vremena i povećanja maloprodajnih cijena). Navedeni učinci su, prema mišljenju
Udruge, još izraženiji na lokalnim razinama (područjima županija).

Međutim, Hrvatska udruga za zaštitu potrošača
se, dopisom od 10. listopada 2005., očitovala da svoje mišljenje dostavljeno
Agenciji 1. listopada 2005. stavlja izvan snage, budući da ista radi
nedovoljnih sredstava nije u mogućnosti provesti detaljnija istraživanja mjerodav­nih tržišta.

12.2. OBAVIJEST VIJEĆA O
UTVRĐENIM UČINCIMA PREDMETNE KONCENTRACIJE PODUZETNIKU AGROKOR D.D.,
PODNOSITELJU PRIJAVE

Na 48. sjednici održanoj 2. studenoga 2005.,
Vijeće je, razmatrajući rezultate provedene ekonomske i pravne analize vezane
uz prijavu namjere koncentracije poduzetnika AGROKOR d.d., Zagreb / PIK VRBOVEC
d.d., Vrbovec, ocijenilo da prikupljeni dokazi, podaci i obavijesti,
uključujući i podatke koje su sudionici koncentracije iznijeli u prijavi
koncentracije, te na tome utemeljeni rezultati do sada provedenog postupka, ne
ukazuju da bi u konkretnom slučaju bila riječ o dopuštenoj koncentraciji.

Razmatrajući moguće učinke koncentracije na
tržišno natjecanje na mjerodavnim tržištima, Vijeće je ocijenilo da njeni
sudionici nisu dokazali da će koncentracija, sukladno članku 18. ZZTN, dovesti
do takvog jačanja tržišnog natjecanja na mjerodavnim tržištima, koje će biti
značajnije od njezinih negativnih učinaka.

Stoga Agencija, prije donošenja konačne odluke u
predmetu ocjene dopuštenosti koncentracije, sukladno članku 135. stavku 1. i
članku 143. stavku 3., u vezi sa člankom 8. ZoUP-a, upoznaje sudionike
koncentracije s rezultatima do sada provedenog postupka i učincima
koncentracije za koje je ocijenjeno da bi mogli biti protutržišni.
Stoga je Vijeće, sukladno članku 26. stavku 4. ZZTN, odlučilo da se sudionicima
koncentracije omogući da u pisanom očitovanju predlože mjere, uvjete i rokove
koje smatraju prikladnima da se njihovim provođenjem učinkovito otklone
negativni učinci koncentracije koji proizlaze iz mogućeg značajnog
sprječavanja, ograničavanja ili narušavanja tržišnog natjecanja na mjerodavnim
tržištima.

U tom smislu Agencija podnositelju prijave
koncentracije obavijest o utvrđenim učincima koncentracije, odnosno prikaz
tijeka postupka i činjenica utvrđenih u postupku ocjene koncentracije i
zaključaka koje je to tijelo, uzimajući u obzir sve činjenične i pravne
okolnosti, izvelo na temelju svih činjenica, isprava i dokaza, uključujući i
podatke koje su sudionici koncentracije dostavili u prijavi. Agencija na taj
način postupa, u pravilu, kada ocjeni da sudionici neke koncentracije nisu
dokazali da će ona dovesti do takvog jačanja tržišnog natjecanja na mjerodavnom
tržištu koje će biti značajnije od negativnih učinaka proizašlih iz
koncentracijom stvorenog ili ojačanog vladajućeg položaja njenih sudionika,
kako je to utvrđeno člankom 18. ZZTN.

Na taj način Agencija sudionicima koncentracije
omogućuje da se upoznaju sa tijekom postupka i očituju na zaključke Agencije,
te da sami predlože mjere koje su za njih najmanje otegotne ali prikladne za
potpuno uklanjanje utvrđenih mogućih negativnih učinaka koncentracije na
tržišno natjecanje, te uvjete i rokove za njihovo provođenje. Međutim, mjere
koje predlože sudionici koncentracije moraju biti takve da se njima učinkovito
uklanjaju negativni učinci koncentracije na tržišno natjecanje. Osim toga one
moraju biti provedive, te lako izvršive u relativno kratkim rokovima. Mjere
koje predlože sudionici koncentracije, Agencija može ne prihvatiti, prihvatiti
u cijelosti ili djelomično, ili kombinirati mjere predložene od sudionika
koncentracije s mjerama koje je sama utvrdila.

Agencija u navedenoj obavijesti o utvrđenim
učincima predmetne koncentracije daje opis mjera i očekivane učinke koji se
njihovim provođenjem želi postići. Tako je navedenom obavijesti utvrđeno da
mjere za uklanjanje negativnih učinaka predmetne koncentracije na tržišno
natjecanje u svakom slučaju moraju ići u pravcu da se, unatoč vertikalnoj
integraciji nastaloj kao posljedica provedbe koncentracije, osigura učinkovito
tržišno natjecanje na izrazito asimetričnom mjerodavnom tržištu trgovine na
malo mješovitom robom kako na teritoriju Republike Hrvatske tako i na lokalnoj,
odnosno županijskoj razini, te na mjerodavnom tržištu trgovine na veliko
svježim junećim i svinjskim mesom i mesnim prerađevinama od junećeg i svinjskog
mesa na cjelokupnom teritoriju Republike Hrvatske. Drugim riječima, navedenim
mjerama potrebno je osigurati otvorenost trgovačke mreže Konzum
za proizvode svježeg junećeg i svinjskog mesa i mesnih prerađevina od junećeg i
svinjskog mesa tržišnih takmaca poduzetnika PIK VRBOVEC d.d. i drugih
poduzetnika u sastavu koncerna Agrokor, odnosno proizvoda koji s obzirom na
svoja svojstva, cijenu, namjenu i navike potrošača mogu zamijeniti mjerodavni
proizvod.

U tom je smislu Agencija podnositelju prijave,
poduzetniku AGROKOR d.d., obaviješću klasa: gornja, urbroj:
580-02-05-41-102, od 2. studenoga 2005., dostavila prikaz tijeka postupka i
činjenica utvrđenih u postupku ocjene predmetne koncentracije kao i zaključaka
koje je to tijelo, uzimajući u obzir sve činjenične i pravne okolnosti, izvelo
na temelju svih činjenica, isprava i dokaza, uključujući i podatke koje su
sudionici koncentracije dostavili u prijavi, odnosno obavijest o utvrđenim
učincima predmetne koncentracije.

U navedenoj obavijesti se sudionici
koncentracije pozivaju da u roku od petnaest (15) dana u pisanom obliku očituju
na navode Agencije.

12.3. OČITOVANJE
PODUZETNIKA AGROKOR d.d. NA OBAVIJEST AGENCIJE O UTVRĐENIM UČINCIMA PREDMETNE
KONCENTRACIJE

Podnositelj prijave, poduzetnik AGROKOR d.d. je
23. studenoga 2005. dostavio Agenciji pisano očitovanje na navedenu obavijest o
utvrđenim učincima predmetne koncentracije i prijedlog mjera, uvjeta i rokova za
uklanjanje protutržišnih učinaka predmetne
koncentracije na tržišno natjecanje.

U navedenom očitovanju poduzetnik AGROKOR d.d.,
u bitnome navodi kako su neke od predloženih mjera Agencije za njega
prihvatljive, ali i predlaže određene modifikacije radi prilagodbe istih
konkretnim tržišnim prilikama.

Tako za predloženu mjeru prodaje svih 13
maloprodajnih prodavaonica mješovitom robom od stečenog poduzetnika PIK VRBOVEC
d.d. u Republici Hrvatskoj, kupcu koji ima dovoljno financijskih sredstava i
posjeduje odgovarajuće stručno znanje kako bi održao postojeće djelatnosti,
odnosno kupcu koji nije značajno kapitalno ili personalno povezan sa
poduzetnikom AGROKOR d.d. kao i sa njime povezanim poduzetnicima ili ukoliko
navedene prodavaonice nisu u vlasništvu poduzetnika PIK VRBOVEC d.d. raskida
ugovora temeljem kojih se iste koristi (primjerice ugovore o zakupu), odnosno
prenamjene istih (primjerice kozmetika ili slično) u roku od šest (6) mjeseci
od dostave konačnog rješenja Agencije u ovom predmetu, poduzetnik AGROKOR d.d.
navodi kako se, Ugovorom o prijenosu dionica koji je 7. ožujka 2005. sklopio sa
HFP-om, obvezao da, u roku od godine dana od dana sklapanja navedenog Ugovora,
neće otuđivati ili opterećivati nekretnine poduzetnika PIK VRBOVEC d.d.
Nadalje, poduzetnik AGROKOR d.d. je u navedenom očitovanju istakao kako, prema
podacima o tržišnom udjelu poduzetnika Konzum d.d. na
mjerodavnom tržištu trgovine na malo iz obavijesti Agencije o utvrđenim
učincima predmetne koncentracije, navedeni poduzetnik sukladno članku 15.,
stavak 1. točka 2. ZZTN, stvara ili dodatno ojačava svoj vladajući položaj na
teritoriju Zagrebačke i Varaždinske županije, te stoga predlaže Agenciji
razmotriti njegov prijedlog da proda neke druge prodavaonice u svom vlasništvu
na području navedenih dviju županija, koje su po karakteristikama slične
prodavaonicama čiju će prodaju naložiti Agencija.

Vezano uz prijedlog mjere koja se odnosi na
obvezu osiguravanja ponude od najmanje 25 posto proizvoda mesa i mesnih
prerađevina od junećeg i svinjskog mesa na policama u supermarketima i hipermarketima trgovačke mreže Konzum
poduzetnik AGROKOR d.d. smatra kako navedena mjera nije u cijelosti
primjenjiva. Naime, kako na domaćem tržištu ne postoji odgovarajuća ponuda
svježeg junećeg i svinjskog mesa koja bi u kvalitativnom i u kvantitativnom
smislu mogla pratiti potrebe trgovačke mreže Konzum,
poduzetnik AGROKOR d.d. je, i prije provedbe predmetne koncentracije, navedenu
problematiku bio prisiljen rješavati putem svog povezanog poduzetnika BIM d.d.,
koji je do kraja 2004. godine, za potrebe trgovačke mreže Konzum
bio najveći dobavljač svježeg junećeg i svinjskog mesa.

Prijedlog mjere Agencije koja se odnosi na
obvezu zadržavanja ugovora koje su poduzetnik Konzum
d.d. i PIK VRBOVEC d.d. imali zaključene s dobavljačima svježeg junećeg i
svinjskog mesa i mesnih prerađevina od junećeg i svinjskog mesa radi prodaje u
svojoj veleprodaji i/ili maloprodaji te kupcima u veleprodaji navedenih
proizvoda, u trajanju od tri (3) godine od dana dostave konačnog rješenja
Agencije u ovom predmetu, pod uvjetima poslovanja, primjerice rokovi i uvjeti
plaćanja, koji u bitnome moraju biti jednaki ili povoljniji od dosadašnjih iz
važećih sporazuma, ali istovremeno nediskriminirajući
i transparentni za sve dobavljače, je za poduzetnika AGROKOR d.d. u potpunosti
neprihvatljiv. Umjesto navedene predložene mjere poduzetnik AGROKOR d.d. je
predložio da poduzetnici na koje se predložena mjera odnosi, preuzmu obvezu
pravodobnog i argumentiranog obavještavanja Agencije o svim eventualnim
relevantnim promjenama u međusobnim odnosima poduzetnika Konzum
d.d. i PIK VRBOVEC d.d. i njegovih dosadašnjih dobavljača svježeg junećeg i
svinjskog mesa i mesnih prerađevina od junećeg i svinjskog mesa te kupaca u
veleprodaji navedenih proizvoda.

U odnosu na predloženu mjeru imenovanja
nezavisnog revizora, uz prethodnu suglasnost Agencije o odabiru istog, koji
nije personalno ni kapitalno povezan sa poduzetnicima u sastavu koncerna
Agrokor i koji bi temeljem neopozivog mandata i bez ikakvog utjecaja od strane
podnositelja prijave koncentracije, odnosno poduzetnika AGROKOR d.d., o trošku
poduzetnika AGROKOR d.d., obavljao poslove praćenja provedbe mjera za
otklanjanje negativnih učinaka predmetne koncentracije, u trajanju od tri (3)
godine od dana dostave konačnog rješenja Agencije u ovom predmetu, te redovito
šestomjesečno dostavljao izvješće Agenciji o provedbi mjera praćenja poslovanja
poduzetnika, poduzetnik AGROKOR d.d. je predlažio
osnivanje zajedničkog tijela za praćenje provedbe mjera praćenja ponašanja
poduzetnika, u kojem bi bili zastupljeni stručnjaci Agencije i poduzetnika
AGROKOR d.d.

13. USMENA RASPRAVA

Nakon analize prijedloga mjera za uklanjanje protutržišnih učinaka koncentracije koji je dostavio
poduzetnik AGROKOR d.d. i njihovim uspoređivanjem s mjerama koje je predložila
Agencija, imajući pritom na umu svrhu koja se provođenjem mjera želi postići,
sukladno članku 54. stavku 2. ZZTN, dana 10. siječnja 2005. održana je usmena
rasprava kojoj su prisustvovali sudionici koncentracije.

Na usmenoj su raspravi predstavnici sudionika
koncentracije i Agencije dodatno pojasnili svoje stavove i dali dodatna
pojašnjenja glede mjera i uvjeta za uklanjanje mogućih protutržišnih
učinaka predmetne koncentracije.

U odnosu na predložene mjere Agencije koje se
odnose na obvezu zadržavanja ugovora koje su poduzetnik Konzum
d.d. i PIK VRBOVEC d.d. imali zaključene s dobavljačima svježeg junećeg i
svinjskog mesa i mesnih prerađevina od junećeg i svinjskog mesa radi prodaje u
svojoj veleprodaji i/ili maloprodaji te kupcima u veleprodaji navedenih
proizvoda, u trajanju od tri (3) godine poduzetnik AGROKOR d.d. je pojasnio
kako su im predložene mjere prihvatljive pod uvjetom da dobavljači i kupci u
veleprodaji zadovoljavaju komercijalne uvjete uobičajene za navedeno tržište te
da su isti u mogućnosti u odnosu na kvalitetu i kvantitetu svojih proizvoda
zadovoljavajuće opskrbljivati poduzetnike u sastavu trgovačke mreže Konzum.

Do provedbe predmetne koncentracije, poduzetnik Konzum d.d. je, u svojim maloprodajnim objektima, u ukupnoj
ponudi proizvoda mesnih prerađevina junećeg i svinjskog mesa, prodavao
približno …\* posto proizvoda mesnih prerađevina od junećeg i svinjskog mesa
poduzetnika PIK VRBOVEC d.d.

Nadalje, poduzetnik AGROKOR d.d. je posebno
naglasio da mu je osnovni cilj i namjera kod provedbe predmetne koncentracije
bio restrukturiranje navedenog poduzetnika u cilju učiniti ga konkurentnim
današnjim uvjetima na tržištu te da ukoliko PIK VRBOVEC d.d. želi izaći iz
poteškoća u kojima se nalazi mora podići svoju konkurentnost kroz postizanje
boljih uvjeta nabave od svojih dobavljača. Poduzetnik PIK VRBOVEC d.d. je dodao
da je povećanje njegove konkurentnosti poduzetnika primarna zadaća procesa
restrukturiranja tog poduzetnika.

Nadalje, poduzetnik AGROKOR d.d. je dodatno
istakao kako mu je iz komercijalnih razloga, odnosno zbog visokih troškova
izrade revizijskog izvješća potrebnog radi praćenja mjera koje će naložiti
Agencija u svojem rješenju, prihvatljivije takvo izvješće dostavljati jednom
godišnje budući je zakonska obveza koncerna dostava godišnjeg financijskog
izvješća državnim tijelima najkasnije do 30. travnja tekuće godine.

Poduzetnik AGROKOR d.d. je naveo da je bio
prisiljen postaviti novu upravu navedenom poduzetniku budući da sa postojećom
upravom poduzetnika PIK VRBOVEC d.d. nije bilo moguće nastaviti poslovanje
navedenog poduzetnika štoviše postojao je i zahtjev dotadašnjih članova uprave
i nadzornog odbora za smjenu.

Poduzetnik AGROKOR d.d. je naveo da kroz
prodavaonice na malo mješovitom robom u sastavu koncerna količinski plasira 10
do 12 posto vlastitih proizvoda, odnosno proizvoda proizvođača u sastavu
koncerna Agrokor, dok je preostalih 80-tak posto namijenjeno daljnjoj
distribuciji u veleprodaji.

Poduzetnik PIK VRBOVEC d.d. je naveo da su njegovi
proizvodi namijenjeni internoj distribuciji u iznosu od 60 posto dok je za
daljnju veleprodaju namijenjeno preostalih 40 posto te dodao da je u odnosu na
pojedine vrste proizvoda, primjerice konzervirane proizvode 80 posto
namijenjeno veleprodaji dok je 20 posto namijenjeno internoj opskrbi
poduzetnika u sastavu koncerna Agrokor. Za proizvode svježeg mesa »tzv. meso na pladnju« omjer je 55 posto za internu opskrbu,
dok preostali dio od 45 posto je namijenjen veleprodaji. Kobasičarski proizvodi
namijenjeni internoj opskrbi su u omjeru 30 posto, odnosno 70 posto navedenih
proizvoda namijenjenih veleprodaji.

Poduzetnik AGROKOR d.d. je istakao kako mu je
cilj da po okončanju postupka restrukturiranja poduzetnik PIK VRBOVEC d.d. u
veleprodaji distribuira 75 posto svojih proizvoda, dok će preostalih 25 posto
biti namijenjeno internoj distribuciji.

Na navode poduzetnika – najvećih tržišnih
takmaca poduzetnika AGROKOR d.d. i PIK VRBOVEC d.d. na utvrđenim mjerodavnim
tržištima za potrebe predmetne koncentracije da je poduzetnik PIK VRBOVEC d.d.
već povećao cijene svojih proizvoda namijenjenih kupcima u veleprodaji
poduzetnik PIK VRBOVEC d.d. je naveo da je zaključno sa 2004. godinom isti
provodio politiku rasprodaje svojih proizvoda na način da je odobravao visoke
rabate svojim kupcima, pri tom ulazeći u samu supstancu proizvoda te da je
njegov gubitak i proizašao iz gubitka iz supstance njegovih proizvoda. Nakon
preuzimanja, poduzetnik PIK VRBOVEC d.d. je djelovao u smjeru pozicioniranja
svojih proizvoda na način da ih je kvalitativno unaprijedio, smještajući ih u
rang njegovih najvećih konkurenata, odnosno proizvođača Gavrilović i Danica. U
provođenju takve politike izjednačena je i rabatna politika, kako prema
poduzetnicima u sastavu koncerna Agrokor, tako i prema vanjskim kupcima u
veleprodaji gotovih proizvoda.

\_\_\_\_\_\_
\*ispušteno
kao poslovna tajna

14. OCJENA DOPUŠTENOSTI
KONCENTRACIJE PODUZETNIKA

Vijeće je, na 52. sjednici održanoj 28. prosinca
2005., sukladno ovlastima iz članka 34. i članka 35. stavak 1. točke 2. i točke
5. ZZTN, razmatralo predmetnu koncentraciju. Pri ocjeni koncentracije, sukladno
članku 25. stavku 2. ZZTN, Vijeće je razmatralo moguće prednosti i učinke koji
bi nastupili provedbom koncentracije, te moguće zapreke pristupu tržištu,
primjenjujući kriterije utvrđene u članku 19. Uredbe o koncentracijama.

Pri donošenju odluke Vijeće je ocijenilo sve
isprave, saznanja, dokaze, očitovanja i izjave sudionika koncentracije i
njihovih tržišnih takmaca, kao i rezultate usmene rasprave, te pravno-ekonomske
analize koje je proveo Sektor za zaštitu tržišnog natjecanja.

I. Na temelju provedene ekonomske i pravne
analize predmet­ne koncentracije, činjenica i dokaza utvrđenih temeljem održane
usmene rasprave sa sudionicima koncentracije, uzimajući u obzir sve činjenične,
pravne i gospodarske okolnosti, Vijeće je odlučilo da je u konkretnom slučaju
riječ o vertikalnoj koncentraciji s mogućim značajnim horizontalnim učincima na
mjerodavnom tržištu trgovine na malo mješovitom robom i na mjerodavnom tržištu
trgovine na veliko svježim junećim i svinjskim mesom i mesnim prerađevinama od
junećeg i svinjskog mesa u Republici Hrvatskoj.

Vijeće je, sukladno članku 25. ZZTN, ocijenilo
da je mjerodav­no tržište trgovine na malo mješovitom
robom na cjelokupnom teritoriju Republike Hrvatske izrazito asimetrično
tržište, budući da se poduzetnik AGROKOR d.d., s obzirom na svoju tržišnu snagu
koja se očituje kroz njegov tržišni udjel i položaj na mjerodavnom tržištu,
financijsku snagu, pristup izvorima nabave ili tržištu, povezanost s drugim
poduzetnicima, sposobnost diktiranja tržišnih uvjeta s obzirom na njegovu
ponudu i potražnju te sposobnost isključivanja ostalih konkurenata s tržišta,
može ponašati u značajnoj mjeri neovisno od svojih konkurenata, potrošača,
kupaca ili dobavljača na navedenom mjerodavnom tržištu, budući da isti ima više
nego dvostruko veći tržišni udjel od svog prvog tržišnog takmaca, dok ostali
tržišni takmaci ostvaruju udjele manje od 10 posto i stoga pojedinačno nisu u
mogućnosti znatnije utjecati na tržišno natjecanje.

Na navedenom mjerodavnom tržištu u 2004. godini
poduzet­nik AGROKOR d.d. u Zagrebačkoj i Varaždinskoj
županiji, putem povezanog poduzetnika Konzum d.d.,
ostvaruje vladajući položaj, u smislu članka 15. stavak 1. točka 2. i stavak 3.
ZZTN, koji dodatno jača stjecanjem tržišnog udjela poduzetnika PIK VRBOVEC d.d.

Mjerodavno tržište trgovine na veliko svježim
junećim i svinjskim mesom i mesnim prerađevinama od junećeg i svinjskog mesa na
području Republike Hrvatske u 2004. godini je, također, nepovoljno strukturirano
i asimetrično. Provedbom predmetne koncentracije nepovoljna struktura navedenog
mjerodavnog tržišta se dodatno pogoršava. Naime, i na tom mjerodavnom tržištu
poduzetnik AGROKOR d.d. provedbom predmetne koncentracije, odnosno stjecanjem
dosadašnjeg prvog tržišnog takmaca na navedenom mjerodavnom tržištu –
poduzetnika PIK VRBOVEC d.d., ostvaruje vladajući položaj u smislu odredbe
članka 15. stavak 3. ZZTN. Provedbom koncentracije njegov prvi tržišni takmac
na navedenom mjerodavnom tržištu ima više nego dvostruko manji tržišni udjel,
dok svi ostali konkurenti ostvaruju manje od 10 posto tržišnog udjela.

Nadalje, koncentracijom dolazi do vertikalne
integracije djelat­nosti proizvodnje, trgovine na
veliko i trgovine na malo, koje će, kako je dokazano, nužno proizvesti
horizontalne učinke u djelatnosti trgovine na malo i trgovine na veliko. U ovim
se djelatnostima, s obzirom na neophodnu suradnju između proizvođača,
distributera i prodavača, uobičajeno javlja sklonost vertikalnim ograničenjima.

Iz provedene ekonomske i pravne analize broja
poduzetnika na navedenim tržištima, dimenzije i prirode njihova natjecanja,
vodeći računa o ponašanju potrošača, te uzimajući u obzir obrazloženje
podnositelja prijave u svezi s pogodnostima za potrošače, koje će proizaći iz
predmetne koncentracije (točka 18. Prijave), proizlazi da je tržišna snaga
poduzetnika AGROKOR d.d. putem povezanog poduzetnika Konzum
d.d., kao i strukturiranost mjerodavnih tržišta trgovine na malo mješovitom
robom i trgovine na veliko mesom i mesnim prerađevinama od junećeg i svinjskog
mesa, takva da bi mogla dovesti do ograničavanja ponude u trgovini na malo
proizvoda poduzetnika koji nisu u sastavu koncerna Agrokor, posebice na
području Zagrebačke i Varaždinske županije, u kojima poduzetnik Konzum d.d. ima vladajući položaj, u smislu članka 15.
stavak 3. ZZTN, koji dodatno jača provedbom predmetne koncentracije, kao i do
smanjenja tokova veleprodaje na razini Republike Hrvatske.

Vijeće je zaključilo da bi promjena poslovne
politike poduzet­nika PIK VRBOVEC d.d., nakon
stjecanja od strane poduzetnika AGROKOR d.d., mogla utjecati na stvaranje
neujednačenih uvjeta i smanjenje dostupnosti (plasmana) na policama Konzumove mreže trgovine na malo za ostale poduzetnike koji
proizvode meso i mesne prerađevine. Ranije ponašanje poduzetnika AGROKOR d.d.
ukazuje na praksu »vršenja pritiska« na dobavljače proizvoda u maloprodaji.
Naime, navedeni poduzetnik je u više navrata odbijao prodavati u Konzumovoj mreži trgovine na malo mješovitom robom,
proizvode pojedinih proizvođača. Primjerice takav je slučaj bio sa proizvodima
poduzetnika Lura d.d. i poduzetnika Podravka d.d.
(voda Studenac), čije se proizvode određeno vrijeme nije moglo kupiti na
policama Konzumove mreže trgovine na malo mješovitom
robom. Da bi predmetna koncentracija uistinu dovela do povećane dobrobiti za
potrošače, potrebno je osigurati raznovrsnu ponudu junećeg i svinjskog mesa i
mesnih prerađevina od poduzetnika PIK VRBOVEC d.d. ali i njegovih tržišnih
takmaca, odnosno drugih proizvođača i uvoznika u široko razgranatoj Konzumovoj mreži trgovine na malo na području Republike
Hrvatske, a posebno u županijama gdje je ta mreža najprisutnija.

Slijedom navedenog, Vijeće je ocijenilo da
provedbom predmet­ne koncentracije dolazi do jačanja vladajućeg položaja
sudionika koncentracije i s njima povezanih poduzetnika na mjerodavnim
tržištima trgovine na malo mješovitom robom, te trgovine na veliko mesom i
mesnim prerađevinama od junećeg i svinjskog mesa na način kojim bi se moglo
značajno narušiti tržišno natjecanje. Međutim, Vijeće je ocijenilo da bi se
utvrđeni mogući negativni učinci predmetne koncentracije na tržišno natjecanje
na navedenim mjerodavnim tržištima mogli otkloniti utvrđivanjem određenih mjera
i uvjeta koje sudionici koncentracije moraju ispuniti, te da bi se u tom smislu
koncentracija mogla uvjetno dopustiti u smislu članka 26. stavka 3. točka 3.,
stavka 4. i stavka 5. ZZTN.

Stoga je Vijeće odlučilo da se predmetna
koncentracija ocjeni kao uvjetno dopuštena, u smislu članka 26. stavka 3. točke
3. ZZTN, kao što je to riješeno u točki I. izreke ovoga rješenja.

II. Vijeće je, u točki II. izreke ovog rješenja,
utvrdilo mjere i uvjete koje su sudionici koncentracije obvezni ispuniti kako
bi se uklonili mogući negativni učinci predmetne koncentracije koji bi mogli
uzrokovati značajno sprječavanje, ograničavanje odnosno narušavanje tržišnog
natjecanja, te rokove za njihovo ispunjavanje.

Pri tome je Vijeće posebno vodilo računa o
činjenici da je svrha koju Agencija želi postići mjerama prvenstveno da se,
unatoč vertikalnoj integraciji nastaloj kao posljedica provedbe koncentracije,
osigura učinkovito tržišno natjecanje na mjerodavnom tržištu trgovine na malo
mješovitom robom, kako na cjelokupnom teritoriju Republike Hrvatske, tako i na
lokalnoj, odnosno županijskoj razini u Republici Hrvatskoj, te na mjerodavnom
tržištu trgovine na veliko svježim junećim i svinjskim mesom i mesnim
prerađevinama od junećeg i svinjskog mesa na cjelokupnom teritoriju Republike
Hrvatske, te da se spriječi dodatno jačanje vladajućeg položaja poduzetnika Konzum d.d. koji je u sastavu koncerna Agrokor, na području
Zagrebačke i Varaždinske županije, u kojima poduzetnik Konzum
d.d. ima vladajući položaj, u smislu članka 15. stavak 1. točka 2 i stavak 3.
ZZTN, a koji dodatno jača provedbom predmetne koncentracije.

Međutim, u isto vrijeme Vijeće je vodilo računa
o razlozima koje su iznijeli sudionici koncentracije, a kojima obrazlažu otegot­nost odnosno nemogućnost
ispunjenja pojedinih dijelova predloženih mjera iz obavijesti Agencije o
utvrđenim učincima predmetne koncentracije na tržišno natjecanje, te o
prijedlozima navedenih sudionika koncentracije vezanim uz ostvarivanje svrhe
predloženih mjera Agencije, klasa: gornja, urbroj:
580-02-05-41-102, od 2. studenoga 2005.

Slijedom navedenog, Vijeće je u točki II. stavak
1. podstavak 1. izreke ovog rješenja naložilo poduzetniku AGROKOR d.d. prodati,
raskinuti ugovor o zakupu, odnosno prenijeti na drugog poduzetnika ili
prenamijeniti maloprodajnu prodavaonicu mješovitom robom na području Zagrebačke
županije, koju je provedbom predmetne koncentracije stekao od poduzetnika PIK
VRBOVEC d.d.:

*a)
prodavaonica »Buban«, Buban 10, Vrbovec.*

Nadalje, Vijeće je prihvatilo razloge
poduzetnika AGROKOR d.d. iz njegovog očitovanja na obavijest Agencije o
utvrđenim učincima predmetne koncentracije, klasa: gornja, urbroj:
371-02-05-41-103, od 23. studenoga 2005, te je u točki II. stavak 1. podstavak
2. izreke ovog rješenja riješilo da je poduzetnik AGROKOR d.d., umjesto dviju
prodavaonica poduzetnika PIK VRBOVEC d.d., obvezan prodati, raskinuti ugovore o
zakupu, odnosno prenijeti na drugog poduzetnika ili prenamijeniti slijedeće
maloprodajne prodavaonice mješovitom robom na području Zagrebačke županije,
koje koristi poduzetnik Konzum d.d.:

*b)
prodavaonica Lijevo Sredičko,*

*c)
prodavaonica Jastrebarsko, Kolodvorska 77a.*

Nastavno, Vijeće je u točki II. stavak 1.
podstavak 3. izreke ovog rješenja naložilo poduzetniku AGROKOR d.d. prodati,
raskinuti ugovor o zakupu, odnosno prenijeti na drugog poduzetnika ili
prenamijeniti maloprodajnu prodavaonicu mješovitom robom na području
Varaždinske županije, koju je provedbom predmetne koncentracije stekao od
poduzetnika PIK VRBOVEC d.d.:

*d)
prodavaonica Varaždin, Miroslava Krleže b.b.*

Pri tome je bitno da se prodaja izvrši
poduzetniku koji ima dovoljno financijskih sredstava i posjeduje odgovarajuće
stručno znanje kako bi održao postojeće djelatnosti. Taj poduzetnik ne smije
biti značajno kapitalno ili personalno povezan s poduzetnikom AGROKOR d.d. i s
njime povezanim poduzetnicima. U svezi s navedenim odlučeno je kao u točki II.
stavku 2. izreke ovog rješenja.

Rok za ispunjenje naloga iz točke II. stavak 1.
podstavak 1. do 3. izreke ovog rješenja je tri (3) mjeseca, računajući od 7.
ožujka 2006. godine, budući je Vijeće usvojilo argument poduzetnika AGROKOR
d.d. o tome da se isti Ugovorom sa HFP-om od 7. ožujka 2005. obvezao da neće
otuđiti nekretnine u vlasništvu poduzetnika PIK VRBOVEC d.d. u roku od godine
dana od dana stupanja na snagu navedenog Ugovora, odnosno do 7. ožujka 2006.
godine.

Poduzetnik AGROKOR d.d. mora dostaviti Agenciji
dokaz o ispunjenju mjere iz točke II. stavak 1. izreke ovog rješenja bez
odgode, a najkasnije u roku od osam (8) dana od dana ispunjenja navedene mjere,
kao što je odlučeno u točki II. stavku 3. izreke ovog rješenja.

Naime, Vijeće je ocijenilo da je za otklanjanje
negativnih učinaka koncentracije na mjerodavnom tržištu trgovine na malo
mješovitom robom u Republici Hrvatskoj potrebno provesti mjeru restrukturiranja
poduzetnika PIK VRBOVEC d.d. Naime, prodajom, raskidom ugovora o zakupu,
odnosno prenošenjem na drugog poduzetnika ili prenamijenom
navedenih maloprodajnih mjesta na području Zagrebačke i Varaždinske županije
spriječit će se daljnje jačanje vladajućeg položaja poduzetnika AGROKOR d.d. na
navedenom mjerodavnom tržištu. Poduzetnik AGROKOR d.d. ni u kojem slučaju
navedene prodavaonice ne smije držati zatvorenima budući da se na taj način
poduzetnicima-tržišnim takmacima onemogućava pristup na mjerodavno tržište.

Poduzetnik AGROKOR d.d. se, s obzirom na svoj
vladajući položaj, mora posebno odgovorno ponašati, kako u odnosu na izravne
tržišne takmace manje tržišne snage, tako i u odnosu na svoje dobavljače i
kupce u najširem smislu te riječi. Istovremeno, s obzirom na njegove visoke
tržišne udjele, svaki poremećaj u njegovu poslovanju može izravno dovesti do
značajnog poremećaja u opskrbi tržišta ili dijela tržišta. U slučaju da takav
poduzetnik iz bilo kojeg razloga dođe u poslovne poteškoće, nepostojanje
dovoljno razgranate alternativne mreže imalo bi za izravnu posljedicu
nemogućnost opskrbe dijela tržišta. Ovo iz razloga što je potrebno određeno,
relativno dugo razdoblje, da se tržište restrukturira na način da opskrbu
preuzmu drugi prodavatelji i drugi dobavljači, pogotovu oni s kojima poduzetnik
u vladajućem položaju do tada nije poslovao. Posebnu pozornost treba posvetiti
procjeni u kolikoj je mjeri rast tržišnih udjela poduzetnika u vladajućem
položaju (u relativno dužem razdoblju) izravna posljedica preuzimanja drugih
poduzetnika i njihovih tržišnih udjela, a koliko je to posljedica njegovog
organskog rasta.

Također, poduzetnik Agrokor, s obzirom na svoju
tržišnu snagu i položaj na tržištu, mora voditi računa o odredbama propisa o
tržišnom natjecanju, posebice iz članka 9. i članka 16. ZZTN, da kupnju svježeg
junećeg i svinjskog mesa i/ili mesnih prerađevina od junećeg i svinjskog mesa u
veleprodaji ne uvjetuje kupnjom bilo kojeg drugog proizvoda kojeg proizvode ili
prodaju poduzetnici u sastavu koncerna Agrokor. Isto tako, poduzetnik Agrokor
treba voditi računa o tome da uvjeti prodaje pa tako i cijene svježeg mesa
i/ili mesnih prerađevina koje proizvode ili prodaju poduzetnici u sastavu
koncerna Agrokor u veleprodaji trebaju biti jednake za sve kupce, neovisno o
tome kupuju li uz spomenute proizvode i neke druge proizvode koje proizvode ili
prodaju poduzetnici u sastavu koncerna Agrokor.

Nadalje, Vijeće je u točki II. stavak 4. i 5.
izreke ovog rješenja naložilo sudionicima koncentracije obvezu ponude najmanje
25 posto proizvoda mesnih prerađevina od junećeg i svinjskog mesa, te obvezu
ponude najmanje 20 posto proizvoda svježeg junećeg i svinjskog mesa drugih
poduzetnika, tržišnih takmaca poduzetnika PIK VRBOVEC d.d. i drugih poduzetnika
u sastavu koncerna Agrokor, na policama u supermarketima i hipermarketima
trgovačke mreže Konzum te u njihovoj veleprodaji.

Sudionici koncentracije dužni su navedenu mjeru
izvršavati u razdoblju od tri (3) godine, računajući od dana dostave konačnog
rješenja Agencije u ovom predmetu. Rečeni postotak konkurentskih proizvoda
tržišnih takmaca poduzetnika PIK VRBOVEC d.d. i drugih poduzetnika u sastavu
koncerna Agrokor utvrđuje se u odnosu na ukupnu količinu navedenih vrsta
proizvoda koje se prodaju u supermarketima i hipermarketima
trgovačke mreže Konzum, odnosno u veleprodaji
navedenih poduzetnika, budući da je Vijeće ocijenilo da mjere za otklanjanje
negativnih učinaka koncentracije nastalih vertikalnom integracijom njezinih
sudionika, trebaju ići u pravcu zadržavanja pristupa tržištu proizvoda od
svježeg junećeg i svinjskog mesa i mesnih prerađevina od junećeg i svinjskog
mesa drugih poduzetnika, konkurenata poduzetnika PIK VRBOVEC d.d.

Time će se ujedno krajnjem potrošaču u
supermarketima i hipermarketima Konzum
mreže, odnosno kupcima u veleprodaji svježeg junećeg i svinjskog mesa i mesnih
prerađevina od junećeg i svinjskog mesa, mora se omogućiti izbor od najmanje 25
posto asortimana proizvoda mesnih prerađevina od junećeg i svinjskog mesa te izbor
od najmanje 20 posto asortimana proizvoda svježeg junećeg i svinjskog mesa
drugih poduzetnika, tržišnih takmaca poduzetnika PIK VRBOVEC d.d. Ovako određen
postotak mora biti izražen u količini proizvoda a ne u jedinici vrijednosti jer
se na ovaj način omogućuje tržišnim takmacima poduzetnika PIK VRBOVEC d.d.
pristup tržištu veleprodaje i maloprodaje u Konzum
mreži.

Vijeće je ocijenilo da se na navedeni način
poduzetnika Konzum d.d. sprječava u isključivanju s
tržišta značajnijeg dijela poduzetnika-tržišnih takmaca poduzetnika PIK VRBOVEC
d.d., koji je predmetnom koncentracijom postao član koncerna Agrokor. Vijeće je
pri tome djelomično uvažilo argumentaciju poduzetnika AGROKOR d.d., kako na
domaćem tržištu ne postoji odgovarajuća ponuda svježeg junećeg i svinjskog mesa
koja bi u kvalitativnom i u kvantitativnom smislu mogla pratiti potrebe
trgovačke mreže Konzum uslijed čega je poduzetnik
AGROKOR d.d. i prije provedbe predmetne koncentracije, navedenu problematiku
bio prisiljen rješavati putem svog povezanog poduzetnika BIM d.d., koji je do
kraja 2004. godine, za potrebe trgovačke mreže Konzum
bio najveći dobavljač svježeg junećeg i svinjskog mesa.

Nadalje, Vijeće je u točki II. stavak 6. i 7.
izreke ovog rješenja naložilo poduzetnicima Konzum
d.d. – poduzetniku u sastavu koncerna Agrokor i PIK VRBOVEC d.d. obvezu
održavanja na snazi sporazuma koje su sklopili prije provedbe koncentracije,
odnosno do 3. lipnja 2005. godine, sa kupcima u njihovoj veleprodaji svježeg
junećeg i svinjskog mesa i mesnih prerađevina od junećeg i svinjskog mesa
proizvođača PIK VRBOVEC d.d. Uvjeti prodaje, odnosno rokovi, uvjeti i načini
plaćanja, u bitnome moraju biti nediskriminirajući i
transparentni za sve poduzetnike – kupce u veleprodaji. U slučaju
organizacijskih ili strukturnih promjena unutar koncerna Agrokor, ova obveza
prelazi na pravnog sljednika navedenih poduzetnika.
Trajanje mjere je jedna (1) godina od dana dostave konačnog rješenja Agencije u
ovom predmetu.

Vijeće je, pri određivanju mjera iz točke II.
stavak 6. i 7. izreke ovog rješenja, naročito imalo na umu da se, na
mjerodavnom tržištu trgovine na malo mješovitom robom i trgovine na veliko
svježim junećim i svinjskim mesom i mesnim prerađevinama od junećeg i svinjskog
mesa u Republici Hrvatskoj, mjere usmjere na sprječavanje vertikalnog
zatvaranja poduzetnika AGROKOR d.d. (proizvod­nja
–veleprodaja – maloprodaja).

Zbog vladajućeg položaja poduzetnika AGROKOR
d.d. na navedenim mjerodavnim tržištima u smislu članka 15. stavak 1. točka 2,
vezano uz članak 15. stavak 3. ZZTN, bitno je da su rokovi, uvjeti i način
plaćanja iz predmetnih sporazuma sa kupcima u veleprodaji, nediskriminirajući
i transparentni za sve kupce u veleprodaji.

Budući da su tržište trgovine na veliko svježim
junećim i svinjskim mesom i mesnim prerađevinama od junećeg i svinjskog mesa, a
posebice trgovine na malo mješovitom robom, izuzetno dinamična tržišta, odnosno
tržišta na kojima se tržišni udjeli konkurenata dinamično povećavaju i
smanjuju, razdoblje od jedne (1) godine je dovoljno razdoblje, u kojem će se
konkurentima poduzetnika PIK VRBOVEC d.d., odnosno dosadašnjim kupcima u
veleprodaji poduzetnika PIK VRBOVEC d.d. i Konzum
d.d. na navedenim mjerodavnim tržištima, omogućiti prilagodba i pristup
mjerodavnom tržištu putem novih poduzetnika novonastalim tržišnim okolnostima.

Naime, Vijeće je, pri određivanju navedenih
mjera, uzelo u obzir argumentaciju poduzetnika AGROKOR d.d. da je na navedenim
tržištima uobičajeno da se svake godine obnavljaju ugovori sa dobavljačima u
maloprodaji i veleprodaji i kupcima u veleprodaji, stoga smatra da je period od
jedne (1) godine dovoljan da se navedenim kupcima u veleprodaji poduzetnika PIK
VRBOVEC d.d. i KONZUM d.d. omogući, u odnosu na uobičajeno trajanje takvih
ugovora, preusmjeravanje tokova nabave u odnosu na proizvode iz ugovora sa
poduzetnicima PIK VRBOVEC d.d. i KONZUM d.d. i prilagodba novim tržišnim
uvjetima na navedenim mjerodavnim tržištima.

Iznimno, poduzetnik Konzum
d.d. – poduzetnik u sastavu koncerna Agrokor i poduzetnik PIK VRBOVEC – MESNA
INDUSTRIJA d.d. mogu raskinuti ugovore iz točke 6. i 7. izreke ovog rješenja.
Stav je Vijeća da je navedeni raskid ugovora moguć iz osobito važnih razloga
ili zbog bitno promijenjenih gospodarskih okolnosti pod kojima je konkretan
ugovor sklopljen ili ako zbog bitne promjene ukupnih gospodarskih prilika
postoji potreba za promjenom uvjeta poslovanja poduzetnika Konzum
d.d. i PIK VRBOVEC d.d. a temeljem toga potreba za raskidom svih ugovora koji
se odnose na uređenje odnosa sa kupcima u veleprodaji svježeg junećeg i
svinjskog mesa i mesnih prerađevina od junećeg i svinjskog mesa.

Obavijest o namjeri raskida navedenih ugovora
poduzetnik AGROKOR d.d. dužan je dostaviti Agenciji u pisanom obliku, uz
obrazloženje svih gospodarskih, pravnih, činjeničnih i drugih okolnosti koje su
razlog za raskid ugovora, i to najkasnije mjesec dana prije namjeravanog
raskida. Trajanje mjere je jedna (1) godina računajući od dana dostave konačnog
rješenja Agencije u ovom predmetu.

U točki II. stavak 8. izreke ovog rješenja
Vijeće je poduzetniku AGROKOR d.d. odredilo obvezu imenovanja revizora, uz
prethodnu suglasnost Agencije o odabiru istog, koji nije personalno ni
kapitalno povezan sa poduzetnicima u sastavu koncerna Agrokor i koji će
obavljati poslove izvještavanja o provedbi mjera za otklanjanje negativnih
učinaka predmetne koncentracije, iz točke II. stavak 4. do 7. izreke ovog
rješenja, i o tome izvještavati Agenciju. Rok za imenovanje revizora je dva (2)
mjeseca od dana dostave konačnog rješenja Agencije u ovom predmetu. Troškove
izbora i obavljanja navedenih poslova snosi poduzetnik AGROKOR d.d.

Obveza revizora je redovito godišnje
dostavljanje revizijskog izvješća Agenciji o provedbi mjera praćenja poslovanja
poduzetnika, određenih u točki II. stavak 4. do 7. izreke ovog rješenja, u
trajanju od tri (3) godine od dana dostave konačnog rješenja Agencije u ovom
predmetu.

Prvo izvješće potrebno je dostaviti Agenciji
najkasnije na dan 30. svibnja 2006. godine i ono mora sadržavati podatke koji
se odnose na stanje zatečeno u poduzetnicima prije provedbe predmetne
koncentracije u odnosu na mjere iz izreke ovog rješenja. Ostala izvješća
potrebno je dostavljati najkasnije na dan 30. travnja tekuće godine.

Navedeno izvješće mora sadržavati podatke koji
Agenciji omogućuju praćenje provedbe naloženih mjera iz točke II. stavak 4. do
7. izreke ovog rješenja, a osobito:

– analizu iz koje je vidljivo da poduzetnik Konzum d.d. nabavlja i prodaje navedene proizvode
konkurenata poduzetnika PIK VRBOVEC d.d. i drugih poduzetnika u sastavu koncerna
Agrokor. Izvješće mora sadržavati posebno podatke za maloprodaju, a poseb­no podatke za veleprodaju poduzetnika Konzum d.d. i PIK VRBOVEC d.d.;

– pregled uvjeta iz sporazuma poduzetnika PIK
VRBOVEC d.d. i KONZUM d.d. s dobavljačima u maloprodaji i/ili veleprodaji
svježeg junećeg i svinjskog mesa i mesnih prerađevina, posebice u odnosu na
rokove, uvjete i način plaćanja, količinu i kvalitetu proizvoda koji su predmet
sporazuma, zatim odobrene rabate i osnove za njihovo određivanje, odnosno sve
eventualne promjene uvjeta iz navedenih sporazuma;

– popis kupaca u veleprodaji svježeg junećeg i
svinjskog mesa i mesnih prerađevina od junećeg i svinjskog mesa poduzetnika PIK
VRBOVEC d.d. s kojima su poduzetnici Konzum d.d. i
PIK VRBOVEC d.d. sklopili sporazume prije provedbe koncentracije, odnosno prije
3. lipnja 2005. godine;

– analizu navedenih sporazuma s kupcima u
veleprodaji iz kojih je moguće utvrditi poštuju li poduzetnici Konzum d.d. i PIK VRBOVEC d.d. obvezu održavanja na snazi
tih sporazuma;

– pregled uvjeta iz sporazuma poduzetnika PIK
VRBOVEC d.d. i KONZUM d.d. s kupcima u veleprodaji svježeg junećeg i svinjskog
mesa i mesnih prerađevina od junećeg i svinjskog mesa, posebice u odnosu na
rokove, uvjete i način plaćanja, količinu i kvalitetu proizvoda koji su predmet
sporazuma, zatim odobrene rabate i osnovu za njihovo određivanje, odnosno sve
eventualne promjene navedenih uvjeta iz sporazuma.

Slijedom navedenog, odlučeno je kao u točki II.
stavak 1. do 8. izreke ovog rješenja.

III. Rješenje Agencije o ocjeni dopuštenosti
koncentracije pod­liježe naplati upravnih pristojbi, sukladno odredbi članka 2.
stavak 1. Zakona o upravnim pristojbama (»Narodne novine«, broj 8/96, 77/96,
95/97, 131/97, 68/98, 145/99, 116/00, 163/03, 17/04 i 110/04; dalje: Zakon o
upravnim pristojbama), te članka 2. točka 2. i članka 3. točka 5. Uredbe o
izmjene tarife upravnih pristojbi iz zakona o upravnim pristojbama (»Narodne
novine«, broj 141/04; dalje: Uredba o izmjeni tarife Zakona o upravnim
pristojbama).

Upravna pristojba u iznosu od 10.000,00 kuna za
prijavu za ocjenu dopuštenosti koncentracije poduzetnika iz članka 22. stavka
1. ZZTN, naplaćuje se sukladno članku 2. točka 2., odnosno tarif­nom broju 106. točka 2. Uredbe o izmjeni tarife Zakona o
upravnim pristojbama.

Upravna pristojba u iznosu od 150.000,00 kuna za
rješenje o ocjeni dopuštenosti koncentracije poduzetnika iz članka 26. stavak
3. ZZTN (druga razina), naplaćuje se sukladno članku 3. točka 5., odnosno
tarifnom broju 107. točka 5. Uredbe o izmjeni tarife Zakona o upravnim
pristojbama.

Navedeni iznos uplaćuje se u roku od osam (8)
dana od dana dostave ovog rješenja posebnom uplatnicom u korist Državnog
proračuna Republike Hrvatske u roku od osam (8) dana od dana dostave ovog
rješenja na račun broj: 1001005-1863000160, u »poziv na broj odobrenja« upisati
u pretpolje model »24«, a u polje podatak prvi: 5002
– (navesti matični broj subjekta). Ukoliko se navedeni iznos uplaćuje u
devizama, isti se uplaćuje na devizni račun Ministarstva financija Republike
Hrvatske broj: 702000-val-9182800-132344-091, kod Privredne banke Zagreb d.d.
Zagreb (napomena: val – oznaka valute npr. 978 za
EUR) prema srednjem tečaju Hrvatske narodne banke za valutu kojom se vrši
plaćanje.

Također, sukladno odredbi članka 16. stavka 4.
Zakona o uprav­nim pristojbama, nakon izvršene uplate
obveznik uplate je dužan presliku posebne uplatnice, kao dokaz o obavljenoj
uplati upravne pristojbe, žurno, a najkasnije u roku od osam (8) dana,
dostaviti Agenciji s pozivom na klasu: gornju.

Ukoliko obveznik uplate upravne pristojbe ne
izvrši uplatu upravne pristojbe Agencija će, protekom roka, od nadležne Porezne
uprave, sukladno članku 10. stavak 2. Zakona o upravnim pristojbama, zatražiti
prisilnu naplatu upravne pristojbe.

Slijedom iznijetoga, odlučeno je kao u točki
III. izreke ovoga rješenja.

IV. Sukladno članku 59. stavku 1. ZZTN, a u
svezi s člankom 57. točkom 4. toga zakona, rješenje Agencije kojim se ocjenjuje
dopuštenost koncentracija na temelju članka 26. ZZTN, objavljuje se u »Narodnim
novinama«.

Stoga je odlučeno kao u točki IV. izreke ovoga
rješenja.

UPUTA O PRAVNOM LIJEKU

Ovo je rješenje konačno u upravnom postupku.
Protiv ovoga rješenja nije dopuštena žalba, ali nezadovoljna stranka može pokrenuti
upravni spor kod Upravnog suda Republike Hrvatske u roku od trideset (30) dana
od dana dostave ovoga rješenja.

Klasa: UP/I-030-02/2004-02/90

Urbroj: 580-02-05-41-109

Zagreb, 28. prosinca 2005.

Predsjednica Vijeća

za zaštitu tržišnog natjecanja

**Olgica Spevec**, v. r.

Rješenje, NN 9/2006-228
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)